Mateo 20 - Holy Bible [Ewe Bible 1913] - (Mat 20)\nElabena dziƒofiaɖuƒe la ɖi aƒetɔa ɖe, si do go ŋdikanya, be yeadɔ dɔwɔlawo de yeƒe weinbɔ me.\nKe esi eya kple dɔwɔlawo nyi denario ɖeka ƒe asi ɖe ŋkeke ɖeka dzi la, edo wo de eƒe weinbɔ la me.\nEye esi wòdo go le gaƒoƒo etɔ̃lia me la, ekpa ame bubuwo le tsitre le asi me le kuvia me;\neye wògblɔ na wo bena: Miawo hã miheyi ɖe weinbɔ la me, eye nusi ke anyo la, mana mi. Eye woyi.\nKe egado go le gaƒoƒo adelia kple asiekelia me, eye wògawɔ nenema ke.\nKe esi wòdo go le gaƒoƒo wuiɖekelia me la, ekpɔ ame bubuwo le tsitre, eye wògblɔ na wo bena: Nukaŋuti míetsi tre le kuvia me ɖe afisia ŋkeke blibo la katã mahã?\nWogblɔ nɛ bena: Elabena amea ɖeke medɔ mi o. Egblɔ na wo bena: Miawo hã miheyi ɖe weinbɔ la me.\nKe esi fiẽsi ɖo la, weinbɔtɔ la gblɔ na eƒe xɔnuvi bena: Yɔ dɔwɔlawo vɛ, eye nana fetu wo, eye nadze egɔme atso mlɔetɔwo dzi vaseɖe gbãtɔwo dzi.\nEye esi gaƒoƒo wuiɖekelia me tɔwo va la, wo katã woxɔ denario ɖekaɖeka.\nKe esi gbãtɔwo va la, wobu xa bena, yewoaxɔ ɖewo ɖe dzi, eye woawo hã woxɔ denario ɖekaɖeka.\nEye esi woxɔe la, woli liʋiliʋi le aƒetɔ la ŋuti\ngblɔ bena: Ame mlɔetɔ siawo wo do gaƒoƒo ɖeka ko, eye nèwɔ wo wosɔ kpli mi, amesiwo kpe hiã ŋkeke blibo la katã, eye ŋɖɔkutsu ɖu mi la.\nEye wòɖo eŋu gblɔ na wo dometɔ ɖeka bena: Xɔ̃nye, nyemewɔ nu madzɔmadzɔ ɖe ŋuwò o, alo mia kpli wò la menye denario dzi mienyi asi ɖo o mahã?\nTsɔ tawò nayi; gake melɔ̃ bena, mana mlɔetɔ sia, abe alesi mena wò ene.\nAlo ɖe ma mele asinye bena, mawɔ nusi nye tɔnye la ŋuti do, alesi melɔ̃ o mahã? Alo nye ɖɔmenyonyo ŋutie nèle ŋku biam ɖe ŋutinye ɖo mahã?\nNenem eye mlɔetɔwo lazu gbãtɔwo, eye gbãtɔwo lazu mlɔetɔwo; elabena ame geɖewo nye amesiwo woyɔ, eye ame ʋeewo nye amesiwo wotia.\nEye esi Yesu yina Yerusalem la, ena nusrɔ̃la wuieve la ɖeɖe va egbɔ, eye le mɔ dzi la egblɔ na wo bena:\nKpɔ ɖa, mieyina Yerusalem, eye woade Amegbetɔvi la asi na nunɔlagãwo kple agbalẽfialawo, eye woatso kufia nɛ;\neye woatsɔe ade asi na trɔ̃subɔlawo, bena woaɖu fewu le eŋuti, eye woaƒoe kple atam, eye woahee ɖe ati ŋuti; eye ŋkeke etɔ̃agbe la wòatsi tre?\nTete Zebedeo viwo dada va egbɔ kple eƒe ŋutsuvi eve, eye wòdze klo nɛ le nane biamii.\nEye wògblɔ ne bena; Nuka dim nèle? Egblɔ nɛ bena: Na bena, nye ŋutsuvi eve siawo nabɔbɔ nɔ anyi, ɖeka nanɔ wò nuɖusi me, eye ɖeka nanɔ wò mia me le wò fiaɖuƒe la me.\nKe Yesu xɔ edzi gblɔ bena: Mienya nusi biam miele o. Alo miate ŋu ano kplu, si no ge malaa? Eye mawutsi, si woade ta nam la, wòadee ta na miawo hã mahã? Wogblɔ nɛ bena: Miate ŋui.\nEgblɔ na wo bena: Ele me bena, miano nye kplu la, eye mawutsi, si woade ta nam la, woadee ta na miawo hã; ke anyinɔnɔ ɖe nye nuɖusi me kple mia me la, eya menye tonye be, mana o, negbe amesiwo Fofonye dzrae ɖo ɖi na la ko.\nKe esi ame ewo la see la, eve dɔme na wo ɖe nɔvi eveawo ŋuti.\nNeganɔ nenema le mia dome o; ke amesi ke di bena, yeazu amegã le mia dome la, nanye miaƒe subɔla;\neye amesi ke di bena, yeanye gbãtɔ le mia dome la, nanye miaƒe dɔla;\nabe alesi Amegbetɔvi la meva bena, woasubɔ ye o, ke boŋ bena yeasubɔ, eye yeatsɔ eƒe agbe la ana ɖe ame geɖewo ƒe xoxo ta la ene.\nEye esi wodo go tso Yerixo-dua me yina la, ameha geɖewo dze eyome.\nEve kpo ɖa, ŋkuagbãtɔ eve bɔbɔ nɔ mɔ to; esi wose bena, Yesu le wo ŋuti tom yina la, wodo ɣli gblɔ bena: Dawid vi la, kpɔ mia nublanui!\nEye ameha la blu ɖe wo ta, bena woazi ɖoɖoe. Ke woawo gado ɣli ɖe edzi gblɔ bena: Aƒetɔ, Dawid vi la, kpɔ mia nublanui!\nEye Yesu to ɖe tsitre, eye wòyɔ wo ve gblɔ bena: Nuka dim miele, bena mawɔ na mi mahã?\nWogblɔ nɛ bena: Aƒetɔ, bena miaƒe ŋkuwo naʋu.\nEye Yesu ƒe dɔme trɔ ɖe wo ŋu, eye wòde asi woƒe ŋkuwo ŋu, eye enumake wokpɔ nu, eye wodze eyome.


GBE BUBU Albanian Amharic Armenian (West) Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Estonian Eŋlisi Eʋegbe Ga German Greek Hebrew Hiligaynon Hungarian Igbo Italian Kazakh Korean Latvian Lithuanian Malagasy Mizo Moore Myanmar Ossetian Persian Polish Portuguese Quechua (Bolivia) Rarotongan Romanian Sepedi Setswana Slovak Slovenian Sranantongo Swahili Tsonga Turkish Ukrainian Urdu\nNU KA TAE ŊUÐOÐOA NYANYA LE VEVIE? Etsɔmemɔkpɔkpɔ si ƒomevi le ame si kpɔa ŋusẽ ɖe ale si wònɔa agbe gbe sia gbee dzi. Le kpɔɖeŋu me, ame siwo si etsɔmemɔkpɔkpɔ gobi aɖeke mele o la nɔa agbe le mɔ si nye, “Mina míaɖu nu, eye míano nu, elabena etsɔ míele kuku ge” la nu. (1 Korintotɔwo 15:32) Zi geɖe la, agbenɔnɔ sia ƒomevi naa amewo ƒoa wo ɖokui ɖe nu tsu ɖuɖu kple aha tsu nono me, wotsia dzimaɖi, eye susu me ƒe akɔdzeanyi ŋutɔŋutɔ mesua wo si o.\nLe nyateƒe me la, ne amegbetɔ si mee nu si adzɔ le etsɔ me atso la, ekema mɔkpɔkpɔ vavã aɖeke manɔ mía si o. Wole ɖi ƒom anyigbadzinu siwo nye ya, tsi, kple agblenyigbawo le mɔ si ɖeke mesɔ kpli o nu. Vɔvɔ̃ na nukliaʋa kple ŋɔdzidonamelawo ƒe amedzidzedze le dzidzim ɖe edzi. Dɔléle kple hiãkame le fu ɖem na ame miliɔn geɖe le xexea me katã. Ke hã, míate ŋu akpɔ mɔ na etsɔ me nyui, elabena susu nyui geɖewo li.\nTogbɔ be amegbetɔwo mate ŋu agblɔ etsɔ me ɖi pɛpɛpɛ o hã la, Yehowa Mawu ya gblɔ tso eɖokui ŋu be yenye ‘ame si ɖe nuwuwu fia le gɔmedzedzea me ke kple nu si gbɔna dzɔdzɔ ge la fia le blema ke.’ (Yesaya 46:10) Nya kae Yehowa gblɔ le nu si adzɔ le etsɔ me ŋu?\nYehowa maɖe mɔ woagblẽ nu le anyigbaa kple nu gbagbe siwo le edzi la ŋu keŋkeŋ o. Le nyateƒe me la, Biblia do ŋugbe be Mawu “[ahe] gbegblẽ ava ame siwo le anyigba la gblẽm la dzi.” (Nyaɖeɖefia 11:18) Yehowa ato eƒe Fiaɖuƒe alo dziƒodziɖuɖua dzi aɖe vɔ̃ɖinyenye ɖa le anyigba dzi keŋkeŋ ahana tame si wòɖo le gɔmedzedzea me nava eme. (1 Mose 1:26-31; 2:8, 9; Mateo 6:9, 10) Mawunyakpukpui siwo gbɔna kpe ɖe mía ŋu míekpɔ ale si etsɔ me anɔ la do ŋgɔ, eye woɖe nu siwo eteƒe madidi o woadzɔ, siwo akpɔ ŋusẽ ɖe ame sia ame dzi le anyigba dzi la fia.\nPsalmo 46:9, 10. ‘Miva kpɔ Yehowa ƒe nuwɔwɔwo, ame si doa aƒedo anyigba, ame si tsia aʋawɔwɔwo nu va se ɖe anyigba ƒe mlɔenu ke, eflia dati, eŋea akplɔ, eye wòtɔa dzo tasiaɖamwo!’\nYesaya 35:5, 6. “Ekema ŋkuagbãtɔwo ƒe ŋku aʋu, eye tokunɔwo ƒe to aʋu; ekema xɔdrɔ̃wo ati kpo abe zi ene, eye aɖetututɔwo ƒe aɖe atso aseye; elabena tɔ ŋɔ tso gbegbe, eye tɔʋu tso tagba.”\nYesaya 65:21, 22. “Woatu xɔ anɔ eme, eye woade weingble aɖu eme kutsetse. Womatu xɔ ame bubu nanɔ eme o, eye womaƒã nu ame bubu naɖu o.”\nDaniel 2:44. “Dziƒo ƒe Mawu la aɖo fiaɖuƒe aɖe anyi, si matsrɔ̃ gbeɖegbeɖe o, eye eƒe fiaɖuƒe mayi ɖe dukɔ bubu aɖeke si me o; agbã fiaɖuƒe mawo katã, eye wòagblẽ wo, ke eya ŋutɔ anɔ anyi tegbee.”\nYohanes 5:28, 29. “Gaƒoƒo la gbɔna, esi me ame siwo katã le ŋkuɖodziyɔdowo me la ase [Yesu ƒe] gbe, eye woado go.”\nNyaɖeɖefia 21:3, 4. “Mawu ŋutɔ anɔ anyi kpli wo. Eye wòatutu aɖatsi sia aɖatsi ɖa le woƒe ŋkume, eye ku maganɔ anyi o, eye konyifafa kple ɣlidodo kple vevesese hã maganɔ anyi o. Nu siwo nɔ anyi tsã la nu va yi.”\nGbã la, asesẽ na wò be nàxɔ nɔnɔme nyui siwo ŋu woƒo nu tso le afi sia la dzi ase. Gake Mawue do ŋugbe siawo, menye amegbetɔwoe o. Eye Yehowa Mawu “mate ŋu aka aʋatso o.”—Tito 1:2.\nNe èsrɔ̃ ŋuɖoɖo ɖe Mawu ƒe ŋugbedodowo ŋu henɔa agbe ɖe eƒe sededewo nu la, wò susu me adze akɔ anyi le nɔnɔme sesẽtɔwo kekeake gɔ̃ hã me. Aʋawɔwɔ, hiãkame, dɔléle kple fukpekpe siwo amegãkuku hena vanae, alo ku gɔ̃ hã mana nàtsi dzodzodzoe o. Nu ka ta? Elabena àva ka ɖe edzi be Mawu ƒe Fiaɖuƒea aɖɔ nu ɖe sia ɖe si nu mawo agblẽ le ŋuwò la ɖo.\nAlekee nàwɔ be etsɔmemɔkpɔkpɔ sia ƒomevi nasu asiwò? Ele be nàwɔ ‘wò tamesusu yeyee,’ eye nàkpɔ kakaɖedzi na ‘Mawu ƒe lɔlɔ̃nu, si nyo, eye wòdzea eŋu nyuie, eye wòle blibo la.’ (Romatɔwo 12:2) Ðewohĩ ahiã be nàgawɔ numekuku geɖe bene nàkpɔ kpeɖodzi bubuwo be kakaɖedzi le Biblia me ŋugbedodowo ŋu. Viɖe geɖe ado tso agbagbadzedze ma me na wò. Naneke mana wò susu me nadze akɔ anyi le agbe me ade kakaɖedzi si asu asiwò la nu o.\n[Nɔnɔmetata siwo le axa 8, 9]\nNya kae Mawu ƒe Nya la gblɔ tso etsɔ me ŋu?


Nufiafia—Dzidzeme Kple Dzidzɔ si Le Eme\n“Nukae lém ɖe te? Togbɔ be nufiafia ate ŋu asesẽ eye wòate ɖeɖi ame ŋu hã la, ne mekpɔ ɖeviwo katã wole dzidzɔ kpɔm ɖe nusɔsrɔ̃ ŋu hele ŋgɔyiyi wɔm la, enyea nusi dea dzo menye be mayi edzi.”—Leemarys, nufiala le New York City.\nTOGBƆ be gbetɔamewo, kplamatsedonuwo, mɔkpɔkpɔbuɖeamewo li hã la, nufiala miliɔn nane siwo le xexeame katã doa dzi le woƒe dɔa me. Eye nukae dea dzo lãme na sukuvi akpe geɖe siwo dzea agbagba be yewoadze azu nufialawo esi wonyae be womade bubu yewo ŋu tututu o hã? Nukae léa wo ɖe te?\nInna, si nye nufiala le Russia, gblɔ be: “Edoa dzidzɔ na ame be wòakpɔ eƒe sukuvi siwo wòfia nui kpɔ woava zu ame tsitsiwo, be woase woagblɔ be nusiwo yewosrɔ̃ le suku ɖe vi na yewo geɖe ŋutɔ. Edea dzi ƒo ŋutɔ ne wogblɔ be yewogaɖoa ŋku ƒe siwo yewotsɔ nɔ anyi kpli wòe dzi.”\nGiuliano, nufiala si ƒe nya míeyɔ le nyati siwo do ŋgɔ me, gblɔ be: “Nusiwo naa dzidzeme dometɔ vevitɔ enye enyanya be yete ŋu kpɔ dzidzedze le nusɔsrɔ̃ ƒe didi ƒaƒã ɖe sukuvi aɖe me. Le kpɔɖeŋu me, esi meɖe nane me le blemaŋutinya me vɔ megbe la, sukuvi aɖewo gblɔ be: ‘Mègadzudzɔ o. Gblɔ geɖe na mí!’ Nyagbɔgblɔ siawo tɔgbe siwo wogblɔna tso dzime ke la ate ŋu ana dzi nadzɔ wò le suku elabena ède dzesii be yenyɔ̃ ɖeviwo ƒe seselelãme ɖe nu yeye aɖe me. Edoa dzidzɔ na nufialawo be woakpɔ woƒe mo wòafia be wole dzidzɔ kpɔm le esi wose nusɔsrɔ̃ aɖe gɔme ta.”\nElena, amesi fiaa nu le Italy, gblɔ be: “Mexɔe se be dzidzeme ma vana enuenu le nu suesuewo me gbesiagbe, le sukuvi suewo ƒe dzidzedzekpɔkpɔwo me, wu nu ɖedzesi siwo ƒã hafi wodzɔna la me.”\nConnie, Australiatɔ si le eƒe ƒe 30-awo me, gblɔ be: “Edoa dzidzɔ na ame ŋutɔ ne sukuvi aɖe si nèfia nui di ɣeyiɣi ŋlɔ agbalẽ tsɔ da akpee na wò ɖe wò kutrikuku ta.”\nOscar, si tso Mendoza, Argentina, gblɔ nya ma ke tɔgbe be: “Enaa mekpɔnɛ be nye agbagbadzedzewo katã ɖe vi ne medo go nye sukuvi aɖe le ablɔdzi alo teƒe aɖe eye wòda akpe ɖe nusi mefia wo ta.” Angel, si tso Madrid, Spain, gblɔ be: “Ðikeke mele eme o be edoa dzidzɔ nam ale gbegbe be metsɔ nye agbe ƒe akpa aɖe sa vɔ hewɔ dɔ tɔxɛ sia si sesẽ, eye be makpɔ sɔhɛ siwo mefia nui be wova zu ŋutsu kple nyɔnu ɖɔʋuwo wònye akpa si mewɔ me tsonu.”\nLeemarys si míeyɔ le gɔmedzedzea me, gblɔ be: “Mekpɔe be nufialawo nye ame tɔxɛwo ŋutɔŋutɔ. Míaƒe nya wɔa nuku ɣeaɖewoɣi le agbanɔamedzi kpekpe sia si míelɔ̃ le tsɔtsɔm ta. Gake ne àte ŋu awɔ tɔtrɔ—eɖanye le ɖevi ewo alo ɖeka aɖe ƒe agbe ŋu la—ke ewɔ wò dɔ, eye esiae naa wokpɔa dzidzɔ. Àwɔ wò dɔ kple dzidzɔ.”\nÈda Akpe na Wò Nufialawo Kpɔa?\nÐe wò sukuvi alo dzila nèda akpe na nufiala aɖe ɖe ɣeyiɣi, kutrikuku, kple ɖetsɔleme si wòɖe fia wò la ta kpɔa? Alo ɖe nèɖo akpedagbalẽ alo lɛta ɖe woa? Arthur, si tso Nairobi, Kenya, gblɔ nya vevi aɖe: “Nufialawo hã kpɔa dzidzɔ ne wokafu wo. Ele be dziɖuɖua, dzilawo, kple sukuviwo nade asixɔxɔ wo kple woƒe dɔa ŋu vevie.”\nAgbalẽŋlɔla si ganye nufiala LouAnne Johnson ŋlɔ be: “Le lɛta madeamedzi ɖesiaɖe si mexɔ ku ɖe nufialawo ŋu megbe la, megaxɔa nyuitɔ alafa ɖeka hã, si naa kakaɖedzim be nufiala nyuiwo sɔ gbɔ wu gbegblẽawo.” Dzidzɔtɔe la, amewo hayana ŋkutsalawo be “woakpe ɖe yewo ŋu yewoake ɖe nufiala aɖe si fia nu yewo kpɔ la ŋu. Amewo dia nufiala si fia nu wo be yewoada akpe na wo.”\nNufialawoe ɖoa gɔmeɖokpe vevitɔ anyi na ame ƒe agbalẽsɔsrɔ̃. Nufialawoe fia nu nufialagã bibitɔwo kekeake le yunivɛsiti gãwo gɔ̃ hã me, amesiwo tsɔ ɣeyiɣi kple kutrikuku de dzo wo me eye wòƒã agbalẽsɔsrɔ̃, sidzedze, kple gɔmesese ƒe didi ɖe wo me. Arthur, si le Nairobi, gblɔ be: “Amegã siwo katã le dɔ wɔm dziɖuɖudɔwɔƒewo kple ɖokuisidɔwɔƒewo la xɔ hehe le nufiala aɖe gbɔ kpɔ le woƒe agbe me.”\nAleke gbegbee wòle be míada akpe na nyɔnu kple ŋutsu siwo de dzo míaƒe didiwo me, amesiwo dzra míaƒe susu kple dziwo ɖo, amesiwo fia alesi míawɔ aɖi kɔ na didi si le mía me ɖe sidzedze kple gɔmesese ŋu!\nAleke gbegbe wòle be míada akpe na Nufiala Gãtɔ, Yehowa Mawu, geɖe wu, amesi na woŋlɔ nya siwo tso eƒe gbɔgbɔ me ɖe Lododowo 2:1-6 me be: “Vinye, ne èxɔ nye nuƒoƒo wɔ tɔwòe, eye nèdzra nye sewo ɖo ɖe ɖokuiwò gbɔ, be nèƒu wò to anyi ɖe nunya ŋu, eye nèbi wò dzi ɖe gɔmesese ŋuti, ẽ, ne èyɔ nunya, eye nèkɔ wo gbe dzi ɖe gɔmesese ŋu la, ne èdii abe klosalo ene, eye nèdi eyome mɔ abe kesinɔnu, si le to me ene la, ekema àse Yehowa-vɔvɔ̃ gɔme, eye wò asi atu sidzedze Mawu. Elabena Yehowa naa nunya, eƒe nu me sidzedze kple gɔmesese dzɔ tso.”\nDe dzesi nya “ne” si dze zi gbɔ zi etɔ̃ le nya mawo siwo naa wobua tame la me. Bu eŋu kpɔ, ne míele klalo be míaxɔ amekpekpe ma la, míaƒe “asi atu sidzedze Mawu!” Ema tututue nye nusɔsrɔ̃ vevitɔ kekeake na amesiame.\nDzila Kpɔdzidzɔ Aɖe\nWoɖo lɛta sia si gbɔna ɖe nufiala aɖe si le New York City:\n“Mele akpe manyagblɔ aɖe dam na wò tso nye dzime ke ɖe nusi nèwɔ na vinyewo la ta. Èto wò beléle, dɔmenyonyo, kple aɖaŋu dzi kpe ɖe wo ŋu woɖo taɖodzinu nyuiwo gbɔ, si meka ɖe edzi be womate ŋui wò manɔmee o. Ena mekpɔa dzidzɔ le vinyewo ta—nusi nyemaŋlɔ be akpɔ gbeɖe o. Nye, S.B.”—Ènya nufiala aɖe si nàte ŋu ade dzi ƒo naa?\n‘Edoa dzidzɔ na nufialawo be woakpɔe dzidzɔkpɔkpɔ nadze le sukuviwo ƒe mo le esi wose nusɔsrɔ̃ aɖe gɔme ta.’—GIULIANO, ITALY\n‘Edoa dzidzɔ na ame ŋutɔ ne sukuvi aɖe di ɣeyiɣi ŋlɔ akpedagbalẽ na wò.’—CONNIE, AUSTRALIA\nƉoe Ɖe Amewo Ɖoe Ɖe Amewo Nufiafia—Dzidzeme Kple Dzidzɔ si Le Eme\ng02 3/8 axa 12-13


2 Tesalonikatɔwo 2 | Biblia Le Internet Dzi | Xexe Yeye Gɔmeɖeɖe (1984)\n2 Tesalonikatɔwo 2:1-17\n2 Ke hã, nɔviwo, le mía Aƒetɔ Yesu Kristo ƒe anyinɔnɔ kpakple mía nu ƒoƒoƒu ɖe egbɔ ŋuti la, míele kuku ɖem na mi, 2 be miagana woaʋuʋu mi kaba tso miaƒe tamesusu me o, eye miagana woatɔtɔ mi to nya siwo tso gbɔgbɔ me alo numenya aɖe alo agbalẽ aɖe, si adze abe mía gbɔ wòtso ene la dzi, be Yehowa ƒe ŋkeke la ɖo vɔ o. 3 Migana ame aɖeke nable mi le mɔ aɖeke nu o, elabena ŋkeke ma mava o, negbe ɖeko xɔsegbegbe la va gbã, eye woɖe sedzimawɔla, si nye tsɔtsrɔ̃vi, la fia hafi. 4 Tsitretsiɖeŋulae wònye, eye wòdoa eɖokui ɖe dzi ɖe ame sia ame si woyɔna be “mawu” alo nu si wosubɔna la ŋu, eye ale wònɔ anyi ɖe Mawu ƒe gbedoxɔ me, hele eɖokui fiam le dutoƒo be mawu yenye. 5 Ðe mieɖo ŋkui be, esime menɔ mia gbɔ la, melɔ̃a nya siawo gbɔgblɔ na mi oa? 6 Eye azɔ mienya mɔxenu la, bene woaɖee afia le ye ŋutɔ ƒe ɣeyiɣi la dzi. 7 Nyateƒee, sedzimawɔmawɔ sia ƒe nya ɣaɣla la le dɔ dzi xoxo; gake akpɔtɔ anye nya ɣaɣla, va se ɖe esime ame si nye mɔxenu fifia la dzo le mɔa dzi hafi. 8 Eye ekema woaɖe sedzimawɔla la ɖe go, ame si Aƒetɔ Yesu atsɔ eƒe numegbɔgbɔ aɖe ɖa, eye wòato eƒe anyinɔnɔ ƒe ɖeɖe fia la dzi ana wòazu nu gbɔlo. 9 Gake sedzimawɔla la ƒe anyinɔnɔ la to Satana ƒe dɔwɔwɔ dzi, le ŋusẽdɔwɔwɔ kple amebeble ƒe dzesiwo kple nukunuwo, 10 kpakple madzɔmadzɔnyenye ƒe beble ɖe sia ɖe me, wònye teƒeɖoɖo na ame siwo le tsɔtsrɔ̃m la, elabena womexɔ nyateƒe la ƒe lɔlɔ̃ la, ne woakpɔ ɖeɖe o. 11 Esia tae Mawu ɖe mɔ vodada kpɔ ŋusẽ ɖe wo dzi, bene woaxɔ aʋatsokaka la dzi ase, 12 bene woadrɔ̃ ʋɔnu wo katã le esi womexɔ nyateƒe la dzi se o, ke boŋ wokpɔ dzidzɔ ɖe madzɔmadzɔnyenye ŋu, la ta. 13 Ke hã, nɔviwo, mi nɔvi siwo Yehowa lɔ̃, agba le mía dzi be míada akpe na Mawu ɣesiaɣi ɖe mia ta, elabena Mawu tia mi tso gɔmedzedzea me ke hena ɖeɖekpɔkpɔ, to gbɔgbɔ la tsɔtsɔ kɔ mia ŋu kple miaƒe nyateƒe la dzi xɔxɔse me. 14 Nu sia tututu tae wòyɔ mi to nya nyui si míegblɔna la dzi, bene mía Aƒetɔ Yesu Kristo ƒe ŋutikɔkɔe la nasu mia si. 15 Eya ta nɔviwo, minɔ tsitre sesĩe, eye milé nu siwo míefia mi, eɖanye to numenya alo agbalẽ aɖe si tso mía gbɔ dzi o, la me ɖe asi. 16 Gawu la, mía Aƒetɔ Yesu Kristo ŋutɔ kple Mawu, mía Fofo, ame si lɔ̃ mí, eye wòna akɔfafa mavɔ kple mɔkpɔkpɔ nyui to amenuveve dzi la, 17 nafa akɔ na miaƒe dziwo, eye wòana mianɔ te sesĩe le dɔ kple nya nyui ɖe sia ɖe me.\n2 Tesalonikatɔwo 2


Gazazã Nyuie | Ƒome Kpɔdzidzɔ\n“Tameɖoɖowo vaa eme, ne adaŋudede kpe ɖe eŋu.”—Lododowo 20:18\nMí katã míehiã ga be míatsɔ akpɔ míaƒe ƒomea ƒe nuhiahiãwo gbɔ. (Lododowo 30:8) Nyateƒee, ‘ga doa vɔvɔli.’ (Nyagblɔla 7:12) Ate ŋu asesẽ na wò kple srɔ̃wò be miaɖo dze tso ganyawo ŋu, gake migana ga nade dzre mia dome o. (Efesotɔwo 4:32) Ele be srɔ̃tɔwo naka ɖe wo nɔewo dzi eye woƒe nu nasɔ le ale si woazã woƒe gawoe la gome.\n1 MIWƆ ÐOÐO NYUIE\nNYA SI BIBLIA GBLƆ: “Mia dometɔ kae li, eye ne ele didim be yeatu xɔ kɔkɔ aɖe la, manɔ anyi ahabu eŋu kɔnta gbã, akpɔ ɖa ne nu sɔ gbɔ ɖe esi be wòawu enu oa?” (Luka 14:28) Ele vevie ŋutɔ be miawɔ ɖoɖo ɖe ale si miazã miaƒe gawoe la ŋu. (Amos 3:3) Mitso nya me le nu siwo miaƒle kpakple ga home si miatsɔ aƒle woe la ŋu. (Lododowo 31:16) Esia mefia be ne ga le mia si miate ŋu aƒle nane ko la, ehiã be miaƒlee godoo o. Midze agbagba miaƒo asa na fenyinyi. Esi wònye kpo si le ame si ƒe dae woƒona ta la, miƒle nu ɖe ga si le mia si la ko nu.—Lododowo 21:5; 22:7.\nNe ga aɖe susɔ na mi le dzinua ƒe nuwuwu la, mi ame evea mitso nya me le nu si miawɔ kplii la ŋu\nNe miezã ga wu ale si dze la, midi mɔnu miaɖe miaƒe gazazãwo dzi akpɔtɔ. Le kpɔɖeŋu me, miate ŋu aɖoe be yewo ŋutɔ yewoaɖa nu tsɔ wu be yewoayi aɖaƒle ɖaƒlee\n2 NA SRƆ̃WÒ NANYA GA SI NÈKPƆNA\nNYA SI BIBLIA GBLƆ: ‘Mikpɔ nuwo katã gbɔ le anukwareɖiɖi me, menye le Yehowa ŋkume ɖeɖe ko o, ke boŋ le amegbetɔwo ŋkume hã.’ (2 Korintotɔwo 8:21) Na srɔ̃wò nanya ga si nèkpɔna alo fetu si nèxɔna kple ale si nèzãa gae.\nHafi nàƒle nu xɔasi aɖe la, lée kpɔ kple srɔ̃wòa gbã. (Lododowo 13:10) Ne mieɖoa dze tso miaƒe gazazãwo ŋu la, ana be ŋutifafa nanɔ miaƒe ƒomea me. Mègabu ga si nèkpɔna be enye ye ɖeka ye tɔ o, ke boŋ be enye ƒomea tɔ.—1 Timoteo 5:8.\nMilɔ̃ ɖe ga si mia dometɔ ɖe sia ɖe ate ŋu azã le eɖokui si si mahiã be wòabia nɔvia ƒe susu o la dzi\nMigalala gakuxiwo nado mo ɖa hafi miava nɔ ŋugble dem tso ale si miazã ga ŋu o\nALE SI MIEBUA GAE\nTogbɔ be ga nye nu vevi hã la, migaɖe mɔ ga nade dzre mia dome alo ana miatsi dzimaɖi dzodzro o. (Mateo 6:25-34) Mehiã be ga geɖe nanɔ mia si hafi miakpɔ dzidzɔ le agbe me o. Biblia ɖo aɖaŋu be “minɔ ŋudzɔ ɖe ŋukeklẽ ɖe sia ɖe ƒomevi ŋu.” (Luka 12:15) Miaƒe srɔ̃ɖeɖea xɔ asi sãsãsã wu nu sia nu si ga ate ŋu aƒle. Eya ta mina nu si le mia si nadze mia ŋu, eye migana naneke nagblẽ mi kple Mawu dome o. Ne miewɔ esia la, dzidzɔ anɔ miaƒe ƒomea me, eye Yehowa akpɔ ŋudzedze ɖe mia ŋu.—Hebritɔwo 13:5.\nAleke míaƒe ƒomea ate ŋu aƒo asa na fenyinyi?\nƔekaɣie nye zi mamlɛtɔ nye kple srɔ̃nye míegadzro míaƒe ganyawo me?\nGazazã Nyuie Srɔ̃ɖeɖe Kple Ƒomegbenɔnɔ\nMawumenunya si le Biblia akpe ɖe ŋuwò nàtso nya le mɔ nyuitɔ nu.


Yohanes 16 - Holy Bible [Ewe Bible 1913] - (Yoh 16)\nEsiawo megblɔ na mi, bena woagaɖia mia nu o.\nWoaɖe mi le woƒe ha me, ẽ, gaƒoƒo li gbɔna bena, amesiame, si awu mi la, abu xa bena, yele subɔsubɔdɔ wɔm na Mawu.\nEye woawɔ esiawo, elabena womenya Fofo la kple nye hã o.\nKe esiawo megblɔ na mi, bena ne woƒe gaƒoƒo ɖo la, ne miaɖo ŋku wo dzi bena, nyee gblɔe na mi. Ke nyemegblɔ esiawo na mi tso gomedzedzea me o; elabena meli kpli mi.\nEye azɔ la meyina amesi dom ɖa la gbɔ, eye mia dometɔa ɖeke mebiam bena: Afika neyina o.\nHafi boŋ, esi megblɔ esiawo na mi la, nuxaxa yɔ miaƒe dzi me fũ.\nGake la nyateƒe gblɔm mele na mi: Enyo na mi be, meyina; elabena ne nyemeyi o la, nyaxɔɖakɔla mele mia gbɔ va ge o; ke ne meyi la, maɖoe ɖe mi.\nEye ne eyama va la, aƒoe ɖe xexeame nu le nuvɔ̃ kple dzɔdzɔenyenye kpakple ʋɔnudɔdrɔ̃ ŋuti:\nLe nuvɔ̃ ŋuti, elabena womexɔa dzinye sena o;\nle dzodzoenyenye ŋuti, elabena meyina Fofo la gbɔ, eye miagakpɔm o;\nle ʋɔnudɔdrɔ̃ ŋuti, elabena wòdrɔ̃ ʋɔnu xexe sia me fia la xoxo.\nNya geɖewo gale asinye be, magblɔ na mi, gake miele eŋute ge atsɔe fifia o.\nEya akɔ ŋutinye: elabena aɖe atso tɔnye me, eye wòagblɔe afia mi.\nNusianu, si le Fofo la si la, tɔnyee; eyaŋuti megblɔ bena, aɖe atso tɔnye me, eye wòagblɔe afia mi.\nEsusɔ ʋee, eye miele kpo ye ge o, eye wògasusɔ ʋee, eye miagakpɔm; elabena meyina Fofoa gbɔ.\nTete la eƒe nusrɔ̃lawo dometɔa ɖewo gblɔ na wo nɔewo bena: Nukae nye esia, si wògblɔ na mi bena: Esusɔ ʋee, eye miakpɔm o, eye wògasuso ʋee, eye miakpɔm; eye bena meyina Fofoa gbɔ mahã?\nTete wogblɔ bena: Nukae nye esia, si wògblɔ bena: Esusɔ ʋee mahã? Mienya nusi gblɔm wòle o.\nYesu dze sii bena, wole didim be, yewoabiae, eye wògblɔ na wo bena: Alo esi megblɔ bena: Esusɔ ʋee, eye miele kpo ye ge o, eye wògasusɔ ʋee, eye miakpɔm la, esia ŋutie miele mia nɔewo biam ɖo mahã?\nVavã, vavã mele egblɔm na mi bena: Miafa avi, eye miafa konyi; ke xexeame lãkpɔ dzidzɔ; miawo la miaxa nu, gake miaƒe nuxaxa latrɔ zu dzidzɔ.\nNyɔnu la, ne fu le eɖum la, exaa nu, elabena eƒe gaƒoƒo la ɖo; ke ne edzi vi la vo la, emegaɖoa ŋku eƒe nuxaxa dzi o, le dzidzɔ ta bena, yedzi ame ɖe xexeame.\nAzɔ miawo hã miele nu xam fifia; ke magakpɔ mi, eye miaƒe dzi lakpɔ dzidzɔ, eye miaƒe dzidzɔ la, amea ɖeke maxɔe le mia si o.\nEye de ŋkeke ma me la míabia nanekem o. Vavã, vavã mele egblɔm na mi bena: Ne míabia nane Fofoa la, ana mi le nye ŋkɔa dzi.\nVaseɖe fifi la miebia naneke le nye ŋkɔa dzi kpɔ o: Miɖe kuku, eye miaxɔ nu, bena miaƒe dzidzɔ la nayɔ fũ.\nEsiawo megblɔ na mi le lododowo me; gaƒoƒo gbɔna, le esi me nyemagaƒo nu na mi le lododowo me o, ke boŋ magblɔe afia mi faa le Fofo la ŋuti.\nLe ŋkeke ma me la miaɖe kuku le nye ŋkɔa dzi, eye nyemele egblɔm na mi bena, nye la mabia Fofo la ɖe mia nu o;\nke Fofoa ŋuta lɔ̃a mi, elabena miawo mielɔ̃m, eye miexɔe se bena, medo go tso Mawu gbɔ.\nMetso Fofo la gbɔ, eye meva xexeame: megale xexeame gblẽm ɖi, eye meyina Fofo la gbɔ.\nEƒe nusrɔ̃lawo gblɔ nɛ bena: Kpɔ ɖa, fifi ko neƒo nu faa, eye mègblɔ lodonyaa ɖeke o.\nAzɔ míenyae bena, ènya nuwo katã, eye mèhiã bena, amea ɖe nabia wò o, le esia la miexɔe se bena, èɖo go tso Mawu gbɔ.\nYesu ɖo ŋu na wo bena: Fifi ko miele exɔm le sesem mahã?\nKpɔ ɖa, gaƒoƒo li gbɔna, eye wòde vɔ, bena woaka mi ahlẽ, amesiame ayi ye ŋutɔ tɔ gbɔ, eye miagblẽ nye ɖeka ɖi, hafi menye nye ɖekae li o, elabena Fofo la li kpakplim.


Nya Wò Futɔ La | Nusɔsrɔ̃\n“Satana ƒe . . . nugbeɖoɖowo mele ɣaɣla ɖe mí o.”—2 KOR. 2:11, etenuŋɔŋlɔ.\nHADZIDZI: 150, 32\nAleke gbegbee Satana kpɔ ŋusẽe?\nAleke Satana dzea agbagba be yeakpɔ ŋusẽ ɖe ame ɖekaɖekawo dzi?\nNu kae nèsrɔ̃ tso míaƒe futɔ la ŋu?\n1. Esi Adam kple Xawa wɔ nu vɔ̃ megbe la, nu kae Yehowa na míenya tso míaƒe futɔ la ŋu?\nADAM nyae be dawo mate ŋu aƒo nu o. Eya ta, anya ƒo nya ta be gbɔgbɔmenuwɔwɔ aɖee to da dzi ƒo nu kple Xawa. (1 Mose 3:1-6) Adam kple Xawa menya naneke tso gbɔgbɔmenuwɔwɔ sia ŋu o. Togbɔ be ele alea hã, Adam ɖoe koŋ trɔ megbe de Fofoa si le dziƒo si lɔ̃e la hewɔ ɖeka kple ame tutɔ si tsi tsitre ɖe Mawu ƒe lɔlɔ̃nu ŋu. (1 Tim. 2:14) Enumake Yehowa ɖe nya aɖewo gblɔ tso futɔ sia si ble Adam kple Xawa la ŋu eye wòdo ŋugbe be woava tsrɔ̃ futɔ vɔ̃ɖi sia mlɔeba. Gake Yehowa gblɔ hã be gbɔgbɔmenuwɔwɔ si ƒo nu to daa dzi la akpɔ ŋusẽ hena ɣeyiɣi aɖe eye wòatsi tsitre ɖe ame siwo katã lɔ̃ Mawu la ŋu.—1 Mose 3:15.\n2, 3. Anɔ eme be susu ka tae Yehowa mena woŋlɔ nu geɖe tso Satana ŋu do ŋgɔ na Mesia la ƒe vava o?\n2 Yehowa mena míenya eƒe gbɔgbɔmevi si dze aglã ɖe eŋu la ƒe ŋkɔ o. * Eye ƒe 2,500 aɖewo le eƒe aglãdzedzea megbe hafi Mawu na míenya dzesideŋkɔ si wotsɔ nɛ la. (Hiob 1:6) Le nyateƒe me la, Hebri Ŋɔŋlɔawo me agbalẽ etɔ̃ me koe dzesideŋkɔ Satana, si gɔmee nye “Tsitretsiɖeŋula” dze le. Edze le Kronika Ƒe Agbalẽ Gbãtɔ, Hiob kple Zakariya ƒe agbalẽawo me. Nu ka tae nya ʋɛ aɖewo ko wogblɔ tso míaƒe futɔ la ŋu do ŋgɔ na Mesia ƒe vava?\n3 Yehowa mena woŋlɔ nu geɖe tso Satana kple eƒe nuwɔnawo ŋu le Hebri Ŋɔŋlɔawo me o. Susu vevitɔ si tae Yehowa na woŋlɔ Ŋɔŋlɔawo ƒe akpa ma ɖi ye nye be yeana mɔfiame siwo ana yeƒe amewo nade dzesi Mesia la ahadze eyome. (Luka 24:44; Gal. 3:24) Esi woŋlɔ nya mawo ɖi eye Mesia la va mlɔeba la, Yehowa to Mesia la kple eƒe nusrɔ̃lawo dzi ɖe nyatakaka bubuwo ɖe go tso Satana * kple mawudɔla bubu siwo wɔ ɖeka kplii la ŋu. Esia sɔ, elabena Yesu kple eƒe hati dziɖula amesiaminawo zã gee Yehowa le atsɔ atsrɔ̃ Satana kple eyomedzelawo.—Rom. 16:20; Nyaɖ. 17:14; 20:10.\n4. Nu ka tae mele be míavɔ̃ na Abosam o?\n4 Apostolo Petro ɖɔ Satana be enye “dzata si le gbe ɖem,” eye Yohanes yɔe be “da” kple “ʋɔ driba.” (1 Pet. 5:8; Nyaɖ. 12:9) Gake mehiã be Abosam nadzi ŋɔ na mí o—seɖoƒe li na eƒe ŋusẽ. (Xlẽ Yakobo 4:7.) Yehowa, Yesu kple mawudɔla wɔnuteƒewo le megbe na mí. Míate ŋu atsi tsitre ɖe míaƒe futɔ la ŋu dzidzedzetɔe le woƒe kpekpeɖeŋu me. Ke hã, ele be míakpɔ ŋuɖoɖo na biabia vevi etɔ̃ siawo: Aleke gbegbee Satana kpɔ ŋusẽe? Aleke wòdzea agbagba be yeakpɔ ŋusẽ ɖe ame ɖekaɖekawo dzi? Eye nu kawoe Satana mate ŋu awɔ o? Ne míele biabia siawo me dzrom la, míade ŋugble le nu siwo míate ŋu asrɔ̃ tso wo me hã ŋu.\n5, 6. Nu ka tae amegbetɔwo ƒe dziɖuɖuwo mate ŋu ahe tɔtrɔ siwo dim amegbetɔwo le la avɛ o?\n5 Mawudɔla gbogbo aɖewo wɔ ɖeka kple Satana le eƒe aglãdzedzea me. Do ŋgɔ na Tsiɖɔɖɔa la, Satana ble wo dometɔ aɖewo wova kpɔ gome le gbɔdɔdɔ manɔsenu me kple amegbetɔwo ƒe vinyɔnuwo. Biblia ɖe nyateƒenya sia ɖe go esi wòɖɔ ʋɔ driba la le kpɔɖeŋunyagbɔgblɔ nu be ehe dziƒoɣletiviwo ƒe akpa etɔ̃lia ɖe eɖokui ŋu le eƒe aglãdzedzea me. (1 Mose 6:1-4; Yuda 6; Nyaɖ. 12:3, 4) Esi mawudɔla mawo dze aglã hedzo le Mawu ƒe ƒomea me la, wova le Satana ƒe ŋusẽ te. Menye gbevuha dzro aɖe koe aglãdzela siawo nye o. Satana ɖo fiaɖuƒe aɖe anyi abe Mawu Fiaɖuƒea tɔgbi ene, eye eya ŋutɔe nye eƒe fia. Ena gbɔgbɔ vɔ̃wo le ɖoɖo aɖe nu le dziɖuɖu ƒe hatsotsowo me le gbɔgbɔmenutowo me; ena ŋusẽ wo, eye wòɖo wo xexea dzi ɖulawoe.—Ef. 6:12.\n6 Satana toa eƒe habɔbɔ makpɔmakpɔa dzi kpɔa ŋusẽ ɖe amegbetɔwo ƒe dziɖuɖuwo katã dzi. Nyateƒenya ma dze ƒãa esime Satana ɖe “anyigbadzifiaɖuƒewo katã” fia Yesu hegblɔ nɛ be: “Matsɔ ŋusẽ siawo katã kple woƒe ŋutikɔkɔe ana wò, elabena nyee wotsɔe de asi na, eye matsɔ wo ana ame sia ame si melɔ̃.” (Luka 4:5, 6) Togbɔ be Satana kpɔa ŋusẽ vɔ̃ɖi ɖe dziɖuɖuwo dzi hã la, amegbetɔwo ƒe dziɖuɖu geɖe wɔa nyui na wo teviwo va se ɖe afi aɖe. Eye susu nyuiwo ate ŋu anɔ dziɖula aɖewo si, gake amegbetɔ ƒe dziɖuɖu alo dziɖula aɖeke mate ŋu ahe tɔtrɔ siwo dim amegbetɔwo le vevie la avɛ o.—Ps. 146:3, 4; Nyaɖ. 12:12.\n7. To vovo na dziɖuɖuwo la, aleke Satana wɔa alakpasubɔsubɔ kple asitsanuɖoanyia ŋu dɔe? (Kpɔ nɔnɔmetata si le nyati sia ƒe gɔmedzedze.)\n7 Menye dziɖuɖuwo ko zãm Satana le tsɔ le “anyigbadzinɔlawo katã blem” o, ke ezãa alakpasubɔsubɔ kple asitsanuɖoanyia hã. (Nyaɖ. 12:9) Satana toa alakpasubɔsubɔ dzi kakaa alakpanyawo tso Yehowa ŋu. Tsɔ kpe ɖe eŋu la, edze abe Abosam ɖoe kplikpaa be yeana ame geɖe ale si nu yeate ŋui naŋlɔ Mawu ƒe ŋkɔ be ene. (Yer. 23:26, 27) Esia wɔe be dzianukwaretɔ siwo susu be yewole Mawu subɔm la le gbɔgbɔ vɔ̃wo subɔm le woawo ŋutɔwo ƒe manyamanya me. (1 Kor. 10:20; 2 Kor. 11:13-15) Satana toa asitsanuɖoanyia hã dzi kakaa alakpanyawo. Le kpɔɖeŋu me, nuɖoanyi sia nana amewo susuna be mɔ nyuitɔ si dzi ame ato akpɔ dzidzɔ ye nye be wòati ga yome ahaƒo nunɔamesi geɖe nu ƒu na eɖokui. (Lod. 18:11) Ame siwo xɔ alakpanya sia dzi se la zua kluvi na “Kesinɔnuwo” le woƒe agbemeŋkekewo katã me tsɔ wu be woasubɔ Mawu. (Mat. 6:24) Mlɔeba, woƒe lɔlɔ̃ na ŋutilãmenuwo ate ŋu avu atsyɔ lɔlɔ̃ si le wo si na Mawu la dzi.—Mat. 13:22; 1 Yoh. 2:15, 16.\n8, 9. (a) Nu eve kawoe míate ŋu asrɔ̃ tso Adam kple Xawa kpakple mawudɔla dzeaglãwo ƒe ŋutinyaa me? (b) Nu ka tae wònyo be míanya ŋusẽ si gbegbe Satana kpɔ ɖe xexea dzi?\n8 Nufiame vevi eve aɖewo le Adam kple Xawa kpakple mawudɔla dzeaglãwo ƒe ŋutinyaa me na mí. Gbãtɔe nye be, tiatia eve koe li. Ele be míatiae nenye be míanɔ Yehowa ƒe akpa dzi loo alo míanɔ Satana ƒe akpa dzi. (Mat. 7:13) Eveliae nye be, viɖe aɖe si nu koe sua ame siwo le Satana ƒe akpa dzi la si. Le kpɔɖeŋu me, mɔnukpɔkpɔ su Adam kple Xawa si wotia nu si nye nyui kple nu si nye vɔ̃ na wo ɖokuiwo, eye gbɔgbɔ vɔ̃wo hã kpɔ ŋusẽ aɖe si nu ɖe amegbetɔwo ƒe dziɖuɖuwo dzi. (1 Mose 3:22) Ke hã, nu si Satana ƒe akpa dzi nɔnɔ gblẽna le ame ŋu la ƒoa viɖe ɖe sia ɖe si Satana ate ŋu ana la ta sãsãsã godoo.—Hiob 21:7-17; Gal. 6:7, 8.\n9 Nu ka tae wònyo be míanya ŋusẽ si gbegbe Satana kpɔ ɖe xexea dzi? Esia kpena ɖe mía ŋu míedana sɔna le ale si míebua dziɖuɖumegãwoe me, eye esia nyanya dea dzo mía me ɖe míaƒe ɖaseɖiɖidɔa ŋu. Míenyae be Yehowa di tso mía si be míade bubu dziɖulawo ŋu. (1 Pet. 2:17) Eye edi be míawɔ ɖe amegbetɔwo ƒe dziɖuɖuwo ƒe sededewo dzi zi ale si woƒe sewo metsi tsitre ɖe yeƒe dzidzenuwo ŋu o ko. (Rom. 13:1-4) Gake, míenyae be ele be míanye ame siwo medea akpa aɖeke dzi le dunyahenyawo me o, eye míegblɔna be dziɖula aɖe nyo wu bubu o. (Yoh. 17:15, 16; 18:36) Esi míenya agbagba si dzem Satana le be yeagblẽ Yehowa ƒe ŋkɔa ŋu eye yeahe vlodoame ava edzi ta la, míedina vevie be míafia nyateƒe si ku ɖe Mawu ŋu la amewo. Eye dadae wònye na mí be eƒe ŋkɔ le mía ŋu, eye míezãnɛ, elabena míenyae be viɖe si lɔlɔ̃ na Mawu hena vɛ la ƒo galɔlɔ̃ kple lɔlɔ̃ na ŋutilãmenuwo ta sãsãsã.—Yes. 43:10; 1 Tim. 6:6-10.\nALEKE SATANA DZEA AGBAGBA BE YEAKPƆ ŊUSẼ ÐE AME ÐEKAÐEKAWO DZI?\n10-12. (a) Mɔ ka nue Satana anya tre mɔ̃ na nɔvia mawudɔlawo le? (b) Nufiame kawoe le nu si mawudɔla mawo wɔ la me na mí?\n10 Satana zãa mɔnu siwo dzea edzi nɛ zi geɖe la tsɔ kpɔa ŋusẽ ɖe ame ɖekaɖekawo dzi. Le kpɔɖeŋu me, etrea mɔ̃ na wo tsɔ blea wo nu be woawɔ nu si dze eŋu. Eye edzea agbagba hã be yeade vɔvɔ̃ amewo me be woawɔ yeƒe didiwo dzi.\n11 Bu ale si gbegbe Satana kpɔ dzidzedze esi wòtre mɔ̃ na nɔvia mawudɔla gbogbo aɖewo ŋu kpɔ. Anya nɔ ŋku lém ɖe wo ŋu ɣeyiɣi didi aɖe be yeanya nu si yeatsɔ able wo nu hafi va wɔe mlɔeba. Esi mɔ̃a ɖe mawudɔla mawo dometɔ aɖewo la, wova kpɔ gome le gbɔdɔdɔ manɔsenu me kple nyɔnuwo, eye wodzi dzidehlɔ̃mevi siwo va kpɔ ŋusẽ ɖe amegbetɔwo dzi. (1 Mose 6:1-4) Ðewohĩ menye gbɔdɔdɔ manɔsenu koe Satana tsɔ te mawudɔla mawɔnuteƒeawo kpɔ o, ke anya do ŋugbe na wo hã be woava kpɔ ŋusẽ ɖe amegbetɔwo dzi. Ðewohĩ eƒe taɖodzinue nye be yeatɔtɔ ɖoɖo si Mawu wɔ ɖe ‘nyɔnua ƒe dzidzimevia’ ƒe vava ŋu la me. (1 Mose 3:15) Aleke kee wòɖale o, Yehowa xe mɔ na nugbeɖoɖo ma esi wòna Tsiɖɔɖɔa va gblẽ Satana kple mawudɔla dzeaglã mawo ƒe agbagbadzedzewo me.\nSatana dzea agbagba be yeatsɔ gbɔdɔdɔ manɔsenu, ɖoƒe gã didi kple gbɔgbɔyɔyɔ atre mɔ̃ na mí (Kpɔ memama 12, 13)\n12 Nu kawoe míate ŋu asrɔ̃ tso nudzɔdzɔ sia me? Mègabu gbɔdɔdɔ manɔsenu kple ɖoƒe gã didi ƒe tetekpɔa nu tsɛe gbeɖe o. Mawudɔla siwo wɔ ɖeka kple Satana la subɔ le Mawu ŋkume ƒe gbogbo manyaxlẽ aɖewo kpɔ. Ke hã, le nɔnɔme nyui ma si me wonɔ gɔ̃ hã me la, wo dometɔ geɖe ɖe mɔ dzodzro vɔ̃ ƒo ke ɖe wo me hetsi. Nenema kee egbea hã, ɖewohĩ míele Yehowa subɔm le eƒe habɔbɔa me ƒe gbogbo aɖewoe nye esia. Ke hã, le habɔbɔ sia si le dzadzɛ gɔ̃ hã me la, dzodzro vɔ̃wo ate ŋu aƒo ke ɖe mía me. (1 Kor. 10:12) Aleke gbegbee wòle vevie be míanɔ míaƒe dzi me dzrom kpɔ edziedzi, míaƒo asa na gbɔdɔdɔnuwɔna manɔsenuwo ŋu bubu, eye míaɖu ɖoƒe gã didi ƒe gbɔgbɔ dzi ye nye esi!—Gal. 5:26; xlẽ Kolosetɔwo 3:5.\n13. Mɔ̃ bubu ka ŋu dɔe Satana wɔna, eye aleke míawɔ be mɔ̃ sia nagaɖe mí o?\n13 Mɔ̃ bubu aɖe si ŋu dɔ Satana wɔna wòdzea edzi nɛ lae nye didi si le amewo me be yewoanya nu tso gbɔgbɔyɔyɔ ŋu. Egbea, menye alakpasubɔsubɔ dzi koe Satana tona hea amewo dea gbɔgbɔyɔnuwɔnawo me o, ke etoa adzɔha siwo wɔa modzakaɖenuwo hã dzi. Filmwo, elektronikfefewo kple nyakakamɔnu bubuwo wɔe be gbɔgbɔyɔyɔ va le na amewo abe dzidzɔdonameɖokuinu dzro ko ene. Aleke míawɔ aƒo asa na mɔ̃ sia be wòagaɖe mí o? Mele be míakpɔ mɔ be Mawu ƒe habɔbɔa nayɔ modzakaɖenu siwo sɔ kple esiwo mesɔ o na mí ɖekaɖeka o. Ele be mía dometɔ ɖe sia ɖe nana hehe eƒe dzitsinya be wòawɔ ɖeka kple Mawu ƒe dzidzenuwo. (Heb. 5:14) Gake, ne míewɔ ɖe aɖaŋu si gbɔgbɔ ʋã apostolo Paulo wòɖo na mí be “alakpanuwɔwɔ aɖeke” naganɔ lɔlɔ̃ si le mía si na Mawu la me o dzi la, míawɔ nyametsotso nyuiwo. (Rom. 12:9) Míate ŋu abia mía ɖokui be: ‘Ðe modzakaɖeɖe siwo metiana afia be menye alakpanuwɔla? Ne nye Biblia nusrɔ̃viwo alo ame siwo medzroa Biblia me kpli la kpɔ nu siwo metsɔ ɖea modzakae la, ɖe woakpɔe be mewɔa nu siwo mefiana amewo la dzia?’ Ne míewɔna ɖe nu siwo tututu míefiaa amewo dzi la, manɔ bɔbɔe be Satana ƒe mɔ̃ naɖe mí o.—1 Yoh. 3:18.\nSatana dzea agbagba be yeato dziɖuɖuwo ƒe asiɖoɖo míaƒe dɔa dzi, sukuhatiwo ƒe nyaƒoɖeamenuwo kple ƒometɔwo ƒe tsitretsiɖeŋu dzi ade vɔvɔ̃ mía me (Kpɔ memama 14)\n14. Aleke Satana adze agbagba be yeado vɔvɔ̃ na mí?\n14 Tsɔ kpe ɖe mɔ̃ siwo Satana trena ŋu la, edzea agbagba hã be yeado vɔvɔ̃ na mí ale be míadzudzɔ nuteƒewɔwɔ na Yehowa. Le kpɔɖeŋu me, ate ŋu aƒoe ɖe dziɖuɖuwo nu be woaɖo asi míaƒe gbeƒãɖeɖedɔa dzi. Alo ate ŋu ana míaƒe dɔwɔhatiwo alo sukuhatiwo naɖu fewu le mía ŋu le esi míedi be míawɔ ɖe agbe nyui nɔnɔ ƒe dzidzenu siwo le Biblia me dzi ta. (1 Pet. 4:4) Ate ŋu awɔe hã be míaƒe ƒometɔ siwo tsɔ ɖe le eme na mí la naɖe dzi le mía ƒo be míagade kpekpeawo o. (Mat. 10:36) Nu kae akpe ɖe mía ŋu? Gbã, ele be míakpɔ mɔ be Satana ate ŋu adze mía dzi tẽe le mɔ siawo nu, elabe míenyae be eho aʋa ɖe mía ŋu. (Nyaɖ. 2:10; 12:17) Evelia, ele be míaƒe susu nanɔ nya vevitɔ si tae nu siawo vaa mía dzi ɖo la ŋu. Eyae nye be, Satana tsɔ nya ɖe mía ŋu be ne nɔnɔmeawo de mía dzi ko hafi míasubɔ Yehowa. Egblɔ be ne nɔnɔme sesẽwo va mía dzi la, míagbe nu le Mawu gbɔ. (Hiob 1:9-11; 2:4, 5) Etɔ̃lia, ele be míaɖo ŋu ɖe Yehowa ŋu be wòado ŋusẽ mí be míanɔ te sesĩe. Ðo ŋku edzi be Yehowa magblẽ mí ɖi gbeɖe o.—Heb. 13:5.\nNU KAWOE SATANA MATE ŊU AWƆ O?\n15. Ðe Satana ate ŋu azi mía dzi be míawɔ nu si míedi be míawɔ oa? Ðe eme.\n15 Satana mate ŋu azi amewo dzi be woawɔ nu si womedi be yewoawɔ o. (Yak. 1:14) Ame geɖe wɔa nu wòwɔa ɖeka kple Satana ƒe tameɖoɖowo le manyamanya me. Gake ne wova srɔ̃ nyateƒea la, wo dometɔ ɖe sia ɖe tianɛ nenye yeasubɔ Mawu loo alo yeanɔ Satana ƒe akpa dzi. (Dɔw. 3:17; 17:30) Ne míeɖoe kplikpaa be míawɔ Mawu ƒe lɔlɔ̃nu la, naneke meli Satana ate ŋu awɔ atsɔ agblẽ míaƒe nuteƒewɔwɔ me o.—Hiob 2:3; 27:5.\n16, 17. (a) Nu bubu kawoe Satana kple eƒe gbɔgbɔ vɔ̃wo mate ŋu awɔ o? (b) Nu ka tae mele be míavɔ̃ be míakɔ gbe dzi ado gbe ɖa na Yehowa o?\n16 Nu bubu aɖewo gali siwo Satana kple eƒe gbɔgbɔ vɔ̃wo mate ŋu awɔ o. Le kpɔɖeŋu me, medze le Ŋɔŋlɔawo ƒe akpa aɖeke be woate ŋu anya nu si le míaƒe susu me alo dzi me o. Yehowa kple Yesu ko sie Biblia gblɔ be ŋutete ma le. (1 Sam. 16:7; Marko 2:8) Ke ɖe míavɔ̃ be ne míekɔ gbe dzi do gbe ɖa la, Abosam kple gbɔgbɔ vɔ̃wo ase nya siwo míegblɔ eye woazãe atsɔ agblẽ nu le mía ŋua? Ŋuɖoɖoa ye nye ao. Nu ka tae? Míevɔ̃na be míawɔ dɔ nyuiwo le Yehowa subɔsubɔ me le esi Abosam akpɔ mí ta o. Nenema kee mele be míavɔ̃ be míakɔ gbe dzi ado gbe ɖa le esi Abosam ase nya siwo míagblɔ ta o. Le nyateƒe me la, Biblia na míenya be Mawu subɔla geɖewo kɔ gbe dzi do gbe ɖa na Yehowa, eye megblɔ le afi aɖeke be ame siawo vɔ̃ be Abosam ava se yewoƒe gbedodoɖawo o. (1 Fia. 8:22, 23; Yoh. 11:41, 42; Dɔw. 4:23, 24) Ne míedzea agbagba wɔa mía tɔ sinua be míaƒe nyagbɔgblɔ kple nuwɔnawo nawɔ ɖeka kple Mawu ƒe lɔlɔ̃nu la, míate ŋu aka ɖe edzi be Yehowa maɖe mɔ Abosam nawɔ naneke si agblẽ nu le mía ŋu tegbee o.—Xlẽ Psalmo 34:7.\n17 Ele be míanya míaƒe futɔ la, gake mele be míavɔ̃e o. Le Yehowa ƒe kpekpeɖeŋu me la, mí amegbetɔ madeblibowo gɔ̃ hã míate ŋu aɖu Satana dzi. (1 Yoh. 2:14) Ne míetsi tsitre ɖe eŋu la, asi le mía gbɔ. (Yak. 4:7; 1 Pet. 5:9) Egbea la, edze abe Satana tɔ ŋku sɔhɛwo koŋ ene. Nu kawoe woate ŋu awɔ be woatsi tsitre ɖe Abosam ŋu? Nyati si kplɔ esia ɖo la adzro biabia ma me.\n^ mm. 2 Biblia na míenya mawudɔla aɖewo ƒe ŋkɔ. (Ʋɔn. 13:18; Dan. 8:16; Luka 1:19; Nyaɖ. 12:7) Esi wònye be Yehowa na ŋkɔ ɣletivi ɖe sia ɖe ta la (Ps. 147:4), esɔ be míaƒo nya ta be ŋkɔ le eƒe gbɔgbɔmeviwo katã, siwo dome esi va zu Satana hã le la si.\n^ mm. 3 Zi 18 pɛ koe woyɔ dzesideŋkɔ Satana le Hebri Ŋɔŋlɔawo me, gake woyɔe wu zi 30 le Kristotɔwo Ƒe Hela Ŋɔŋlɔawo me.\nAudio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA May 2018


Kpɔɖeŋu Siwo Me Nufiame Le | Nuxexlẽ Kple Nufiafia\nKpɔɖeŋu Siwo Me Nufiame Le\nNU SI NÀWƆ: Wɔ kpɔɖeŋu siwo gɔme sese le bɔbɔe, siwo sɔ na wò nyaselawo la ŋu dɔ nàtsɔ aɖe nya veviwo me be wò nufiafia nalé vi.\nZã kpɔɖeŋu siwo gɔme sese le bɔbɔe. Abe ale si Yesu wɔe ene la, wɔ nu siwo wò nyaselawo nya nyuie la ŋu dɔ nàtsɔ aɖe nyateƒenya veviwo me, eye nàzã nya siwo gɔme sese le bɔbɔe atsɔ aɖe nya goglowo me. Mègatsɔ nya siwo mehiã o la ade kpɔɖeŋua me ne egɔmesese nazu dɔ na wò nyaselawo o. Kpɔ egbɔ be kpɔɖeŋua me nya vovovoawo sɔ ɖe nu si fiam nèle la nu pɛpɛpɛ ale be nya siwo mesɔ ɖe enu o la nagahe nyaselawo ƒe susu o.\nLé ŋku ɖe nu ŋu. Tsɔ susu ɖo dzɔdzɔmenu siwo ƒo xlã wò la ŋu, srɔ̃ míaƒe agbalẽwo, eye nàlé to ɖe nufiala bibiwo ŋu. Esi nèle esia wɔm la, de dzesi kpɔɖeŋu siwo ŋu dɔ nàte ŋu awɔ be wò nufiafia naganyo ɖe edzi. Wɔ wo ŋuti nuŋlɔɖiwo da ɖi.\nBu nu si aɖe vi na wò nyaselawo ŋu. Zã kpɔɖeŋu siwo do ƒome kple nu siwo wò nyaselawo wɔna kple nu siwo me wotsɔ ɖe le. Ðɔ ŋu ɖo be kpɔɖeŋu siwo nàwɔ la nagawɔe be ŋu nakpe wò nyaselawo alo wòaɖia wo nu o.\nNeku ɖe nya vevia ŋu. Kpɔɖeŋu siwo nàzã neku ɖe nya veviawo ŋu, ke menye nya kukluiwo ŋu o. Kpɔ egbɔ be menye kpɔɖeŋua dzi koe wò nyaselawo aɖo ŋkui o, ke woaɖo ŋku nufiamea hã dzi.\nAleke nàte ŋu awɔ kpɔɖeŋuwo ŋu dɔ nyuie abe Nufiafia Gã la ene?\nƉoe Ɖe Amewo Ɖoe Ɖe Amewo Kpɔɖeŋu Siwo Me Nufiame Le\nNuxexlẽ Kple Nufiafia—Kpɔɖeŋu Siwo Me Nufiame Le


Yehowa Yɔ Abraham Be “Xɔ̃nye”—Yesaya 41:8 | Nusɔsrɔ̃\nGBE BUBU Afrikaans Aukan Baoule Bassa (Cameroon) Bislama Boulou Cakchiquel Cambodian Chitonga Chokwe Chol Cibemba Cinyanja Dangme Drehu Efik Eŋlisi Eʋegbe Fon Franse Ga Garifuna Greenlandic Haitian Creole Hausa Hmong (Ɣi) Iban Igbo Isoko Italian Kabiye Karen (S'gaw) Kazakh Kikaonde Kikongo Kimbundu Kisi Kisonge Kongo Krio Kwangali Kwanyama Lamba Laotian Lingala Lunda Luvale Maltese Mam Mambwe-Lungu Mauritian Creole Mazatec (Huautla) Mbunda Mende Mizo Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Ngangela Nyaneka Nzema Otetela Pidzin (Kamerun) Portuguese Quechua (Ancash) Quechua (Ayacucho) Quechua (Cuzco) Quichua (Imbabura) Saramaccan Sepedi Sesotho (Lesotho) Setswana Seychelles Creole Silozi Spanish Swahili (Congo) Swati Tahitian Tiv Tlapanec Tojolabal Totonac Tshiluba Tsonga Twi Tzeltal Umbundu Urhobo Uruund Venda Wallisian Wayuunaiki Welsh Xhosa Yoruba Zulu\n“Wò, Israel, nye subɔla nènye; nye ame tiatia Yakob, xɔ̃nye Abraham ƒe dzidzimevi.”—YESAYA 41:8.\nHADZIDZI: 91, 22\nAleke sidzedze kple nuteƒekpɔkpɔ tu Abraham ƒe xɔse ɖoe?\nNu kae Abraham wɔ si na eya kple Mawu ƒe xɔlɔ̃wɔwɔa ganyo ɖe edzi?\nAleke nàwɔ asrɔ̃ Abraham ƒe kpɔɖeŋu be wò kple Yehowa ƒe xɔlɔ̃dzedze me nasẽ ɖe edzi?\n1, 2. (a) Aleke míewɔ nya be amegbetɔ ate ŋu anye Mawu xɔlɔ̃? (b) Nu ka mee míadzro le nyati sia me?\nTSO mía dziɣi va se ɖe míaƒe kugbe la, míedina be woalɔ̃ mí. Amegbetɔwo hiã xɔlɔ̃wo kple ƒometɔwo ƒe lɔlɔ̃, ke menye ŋutsu kple nyɔnu dome lɔlɔ̃ ko o. Gake nu vevitɔ si míehiãe nye Yehowa ƒe lɔlɔ̃. Esi míekpɔa Mawu kple ŋku o, eye wònye ŋusẽkatãtɔ ta la, ame geɖe susuna be míate ŋu ate ɖe eŋu kaka wòahayi mía xɔlɔ̃ nye ge o. Gake míawo ya míenya nyateƒea!\n2 Míesrɔ̃e le Biblia me be amegbetɔ aɖewo zu Mawu xɔlɔ̃wo. Anyo be míasrɔ̃ woƒe kpɔɖeŋu. Nu ka ta? Elabena xɔlɔ̃dzedze Mawu ye nye taɖodzinu vevitɔ si gbɔ míadi be míaɖo le agbe me. Eya ta na míadzro Abraham ƒe kpɔɖeŋu me kpɔ. (Xlẽ Yakobo 2:23.) Aleke wòwɔ zu Mawu xɔlɔ̃? Xɔse ye na Abraham zu Mawu xɔlɔ̃ vevi, eye wova yɔe be “ame siwo katã si xɔse le . . . la fofo.” (Romatɔwo 4:11) Ne èle eƒe kpɔɖeŋua me dzrom la, nɔ ɖokuiwò biam be, ‘Aleke mate ŋu asrɔ̃ Abraham ƒe xɔse ahatu nye kple Yehowa ƒe xɔlɔ̃wɔwɔa ɖo?’\nALEKE ABRAHAM WƆ ZU YEHOWA XƆLƆ̃?\n3, 4. (a) Gblɔ nu si anya nye xɔse ƒe dodokpɔ sesẽtɔ na Abraham. (b) Nu ka tae Abraham lɔ̃ be yeatsɔ Isak asa vɔe?\n3 Kpɔe ɖa le susu me be Abraham si xɔ abe ƒe 125 ene ye nye ema le afɔ ɖem blewublewu le to aɖe liam.  (Kpɔ dzesidenya la.) Via Isak, si xɔ abe ƒe 25 ene, hã le eyome. Isak tsɔ nake ɖe abɔta, eye Abraham lé hɛ kple dzodonu ɖe asi. Ðewohĩ mɔzɔzɔ mae nye sesẽtɔ kekeake le Abraham ƒe agbe me. Menye eƒe tɔgbuikuku tae o. Elabe ŋusẽ kpɔtɔ nɔ eŋu. Nu si na mɔzɔzɔ ma sesẽ nɛ koŋue nye be, Yehowa bia tso esi be wòatsɔ viaŋutsua asa vɔ na ye!—1 Mose 22:1-8\nMenye ɖeko Abraham ɖo to Mawu nuwo ŋu mabumabui o\n4 Anɔ eme be emae nye xɔse ƒe dodokpɔ sesẽtɔ na Abraham. Ame aɖewo gblɔna be tagbɔsesẽe na Mawu bia tso Abraham si be wòatsɔ via asa vɔ na ye. Eye ame aɖewo hã susui be esi Abraham melɔ̃ via o tae wòlɔ̃ be yeatsɔe asa vɔ ɖo. Ame siwo si xɔse mele o eye womenya nu si xɔse vavã nye kple ale si wòwɔa dɔe o ye gblɔa nya siawo. (1 Korintotɔwo 2:14-16) Gake menye ɖeko Abraham ɖo to Mawu nuwo ŋu mabumabui o, ke boŋ xɔse vavã si le esi tae. Enyae nyuie be Yehowa mabia naneke si agblẽ nu le ye ŋu tegbee la tso ye si gbeɖe o. ‘Koklovi si nɔna nɔa ŋue ɖua bɔ ƒe ata,’ eya ta Abraham ka ɖe edzi be Yehowa ayra ye kple ye vi lɔlɔ̃a ne yeɖo toe. Nu kae kpe ɖe Abraham ŋu be eƒe xɔse sẽŋu alea? Eyae nye sidzedze kple nuteƒekpɔkpɔ.\n5. Anye mɔ ka dzie Abraham to srɔ̃ nu tso Yehowa ŋu, eye ŋusẽ kae sidzedze ma kpɔ ɖe edzi?\n5 Sidzedze. Du si woyɔna be Ur mee Abraham nɔ tsi. Alakpamawuwoe dua me tɔwo, kple fofoa hã, subɔna. (Yosua 24:2) Ke aleke Abraham wɔ srɔ̃ nu tso Yehowa ŋu? Biblia ɖee fia be, Noa viŋutsu Sem nye Abraham ƒe ƒometɔ. Eye Sem nɔ agbe va se ɖe esime Abraham xɔ ƒe 150. Xɔse sẽŋu nɔ Sem si, eye anɔ eme be eƒoa nu tso Yehowa ŋu na eƒe ƒometɔwo. Míenya tututu ya o, gake edze abe mɔ ma dzie Abraham to srɔ̃ nu tso Yehowa ŋu ene. Nu siwo Abraham srɔ̃ tso Yehowa ŋu na wòva lɔ̃e, eye sidzedze ma tu eƒe xɔse ɖo.\n6, 7. Aleke nuteƒekpɔkpɔ siwo su Abraham si la do ŋusẽ eƒe xɔse?\n6 Nuteƒekpɔkpɔ. Nu ka teƒee Abraham kpɔ si na wògaxɔ Yehowa dzi se geɖe wu? Ame aɖewo gblɔna be nane ŋu bubu ye ʋãa dzi na ame ale be wòva ɖea afɔ aɖewo. Nu si Abraham srɔ̃ tso Mawu ŋu ʋã dzi nɛ, eye esia na wòva de bubu deto “Yehowa, Mawu Dziƒoʋĩtɔ la, Ame si wɔ dziƒo kple anyigba” la ŋu. (1 Mose 14:22) Biblia yɔ bubu deto sia be “mawuvɔvɔ̃.” (Hebritɔwo 5:7) Ele be mawuvɔvɔ̃ nanɔ mía me hafi míate ŋu anye Mawu xɔlɔ̃wo. (Psalmo 25:14) Emae ʋã Abraham wòɖo to Yehowa ƒe gbe.\n7 Mawu bia tso Abraham kple Sara si be woaʋu le wo de Ur ayi dzronyigba dzi. Wotsi ɣemaɣi, gake esia bia be woanɔ avɔgbadɔwo me. Togbɔ be Abraham nya be afɔku geɖe anɔ eme hã la, eɖoe be yeaɖo to Yehowa. Mawu yrae eye wòkpɔ eta le esi wòɖo toe ta. Le kpɔɖeŋu me, esi wokplɔ Abraham srɔ̃ dzetugbe Sara dzoe le egbɔ eye Abraham nɔ vɔvɔ̃m be woawu ye la, Yehowa kpɔ wo ame evea ta nukutɔe zi eve sɔŋ. (1 Mose 12:10-20; 20:2-7, 10-12, 17, 18) Nuteƒekpɔkpɔ siawo do ŋusẽ Abraham ƒe xɔse ɖe edzi.\n8. Aleke sidzedze kple nuteƒekpɔkpɔ si ana míazu Yehowa xɔlɔ̃ veviwo awɔ asu mía si?\n8 Ðe míawo hã míate ŋu azu Yehowa xɔlɔ̃ veviwoa? Ɛ̃, míate ŋui! Abe Abraham ene la, ehiã be míasrɔ̃ nu tso Yehowa ŋu. Sidzedze kple nuteƒekpɔkpɔ si míehiã la ate ŋu asu míawo hã si. Egbea, nu geɖe su mía si wu Abraham. (Daniel 12:4; Romatɔwo 11:33) Biblia fia nu gbogbo aɖewo mí ku ɖe “Ame si wɔ dziƒo kple anyigba” ŋuti. Nu siwo míesrɔ̃na nana míelɔ̃a Yehowa eye míedea bubu gã eŋu. Eye lɔlɔ̃ kple bubu sia ʋãa mí míeɖoa to Mawu. Toɖoɖo hã nana wòkpɔa mía ta heyraa mí, si wɔnɛ be nuteƒekpɔkpɔ si doa ŋusẽ míaƒe xɔse la sua mía si. Ne míesubɔ Yehowa kple dzi blibo la, míekpɔa dzidzɔ, dzidzeme kple ŋutifafa. (Psalmo 34:8; Lododowo 10:22) Eye zi ale si sidzedze kple nuteƒekpɔkpɔ le mía si sum la, zi nenemae mía kplii ƒe xɔlɔ̃dzedzea me sẽna ɖe edzi.\nNU SI KPE ÐE ABRAHAM ŊU WÒYI EDZI NYE MAWU XƆLƆ̃\n9, 10. (a) Nu kae hiã hafi xɔlɔ̃wo dome nanyo wu? (b) Nu kae ɖee fia be Abraham de asixɔxɔ eya kple Yehowa ƒe xɔlɔ̃dzedzea ŋu?\n9 Xɔlɔ̃ vavã nɔamesi nye nu xɔasi aɖe. (Xlẽ Lododowo 17:17.) Xɔlɔ̃dzedze mele abe ze nyui xɔasi aɖe si wotsɔ ɖo atsyɔ̃ na xɔ me ene o. Ke boŋ ele abe seƒoƒo ŋutɔŋutɔ ene, ehiã be woanɔ tsi demee ahanɔ be lém nɛ. Abraham de asixɔxɔ eya kple Yehowa ƒe xɔlɔ̃wɔwɔa ŋu helé be nɛ. Aleke wòwɔe?\nXɔlɔ̃dzedze le abe seƒoƒo ŋutɔŋutɔ ene, ehiã be woanɔ tsi demee ahanɔ be lém nɛ\n10 Abraham yi edzi vɔ̃ Mawu heɖo toe le nu sia nu me. Le kpɔɖeŋu me, esi wòkplɔ eƒe ƒomea kple subɔviwo woʋu yi Kanaan la, ena Yehowa fia mɔe le nyametsotso suewo kple gãawo siaa me. Ƒe ɖeka do ŋgɔ na Isak dzidzi, esime Abraham xɔ ƒe 99 la, Yehowa gblɔ nɛ be wòatso aʋa na eƒemeŋutsuwo katã. Ðe Abraham he nya, eye wòdi nya aɖewo tsɔ do taflatsɛ hegbe Yehowa ƒe nya sia dzi wɔwɔa? Kura o! Eɖo ŋu ɖe Yehowa ŋu, eɖo toe hewɔ sedede sia dzi “gbe ma gbe ke.”—1 Mose 17:10-14, 23.\n11. Nu ka tae Abraham tsi dzi ɖe Sodom kple Gomora ŋu, eye aleke Yehowa kpe ɖe eŋui?\n11 Esi Abraham ɖoa to Yehowa le nu suetɔ kekeake me ta la, wo dome va le kplikplikpli. ‘Buamee wobuna,’ eya ta eka ɖe edzi be yeate ŋu aɖe yeƒe susu agblɔ na Yehowa faa eye alɔ̃ aɖo to ye, ne yebia nya wɔmoyawo gɔ̃ hã. Le kpɔɖeŋu me, esi Yehowa gblɔ be yele Sodom kple Gomora tsrɔ̃ ge la, Abraham tsi dzi ŋutɔ. Nu ka ta? Elabe enɔ vɔvɔ̃m be woatsrɔ̃ ame nyuiwo akpe ɖe ame vɔ̃ɖiwo ŋu. Anɔ eme be etsi dzimaɖi ɖe tɔɖiyɔvia Lot kple eƒe ƒomea, siwo nɔ Sodom ɣemaɣi ŋu. Abraham ka ɖe Yehowa, “anyigba blibo la ƒe Ʋɔnudrɔ̃la” dzi, eya ta egblɔ eƒe dzimenyawo nɛ ɖokuibɔbɔtɔe. Yehowa gbɔ dzi ɖi na exɔlɔ̃a, eye wòna wònya be nublanuikpɔlae Yenye. Yehowa ɖe eme nɛ be, ne yele to hem na amewo la, yedia ame nyuiawo hexɔna na wo.—1 Mose 18:22-33.\n12, 13. (a) Aleke sidzedze kple nuteƒekpɔkpɔ si su Abraham si kpe ɖe eŋu emegbe? (b) Nu kae ɖee fia be Abraham ka ɖe Yehowa dzi bliboe?\n12 Eme kɔ ƒãa be sidzedze kple nuteƒekpɔkpɔ siwo katã su Abraham si kpe ɖe eŋu wòtu eya kple Yehowa ƒe xɔlɔ̃wɔwɔa ɖo. Eya ta emegbe esi Yehowa bia tso Abraham si be wòatsɔ via asa vɔ na ye la, eka ɖe edzi be Yehowa nyea dzigbɔɖitɔ, nublanuikpɔla, ŋuɖoɖeŋutɔ kple ametakpɔla ɣesiaɣi. Abraham xɔe se bliboe be Yehowa mate ŋu atrɔ kpata ava zu tagbɔsesẽtɔ kple vevemaseɖeamenula gbeɖe o! Nu ka tae míegblɔe alea?\n13 Hafi Abraham nadzo le eƒe subɔviwo gbɔ la, egblɔ na wo be: “Minɔ afi sia kple tedzi la, ke nye kple ɖevi la míayi ŋgɔ vie aɖade ta agu atrɔ ava mia gbɔ.” (1 Mose 22:5) Abraham ƒe nya sia gɔme ɖe? Ðe wòle wo blem be ye kple Isak yewoatrɔ agbɔ, evɔ wònya nyuie be yetsɔe yina vɔ sa gea? Gbeɖe. Biblia gblɔ be Abraham xɔe se be Yehowa ate ŋu agbɔ agbe Isak. (Xlẽ Hebritɔwo 11:19.) Abraham nyae be Yehowae na ŋusẽ ye kple Sara yewodzi vi togbɔ be yewoku tɔgbui kple mama hã. (Hebritɔwo 11:11, 12, 18) Eya ta eka ɖe edzi be naneke mesesẽ na Yehowa o. Abraham menya nu si adzɔ gbe ma gbe o. Gake exɔe se bliboe be ne eva hiã la, Yehowa Mawu afɔ ye via ɖe tsitre ale be Eƒe ŋugbedodowo katã nava eme. Ema tae woyɔ Abraham be “ame siwo katã si xɔse le . . . la fofo” ɖo.\nAbraham xɔe se bliboe be ne eva hiã la, Yehowa Mawu afɔ ye via ɖe tsitre ale be Eƒe ŋugbedodowo katã nava eme\n14. Kuxi kawoe nèdoa goe le Yehowa subɔsubɔ me, eye aleke Abraham ƒe kpɔɖeŋua ate ŋu akpe ɖe ŋuwòe?\n14 Egbea Yehowa mebia tso mía si be míatsɔ mía viwo asa vɔ na ye o, ke hã edi be míawɔ ɖe yeƒe sewo dzi. Ɣeaɖewoɣi míanya susu si ta wòde se siawo ɖo o, alo ate ŋu awɔ na mí be wo dzi wɔwɔ sesẽ. Ðe wòwɔna na wò hã alea ɣeaɖewoɣia? Ame aɖewo bua gbeƒãɖeɖedɔa be esesẽ akpa. Ðewohĩ wokpea ŋu, alo nuƒoƒo na ame si womedze si o menɔa bɔbɔe na wo o. Menya wɔna na ame aɖewo hã be yewoato vovo le dɔwɔƒe alo suku o. (2 Mose 23:2; 1 Tesalonikatɔwo 2:2) Ne nane wɔwɔ le sesẽm na wò la, ɖo ŋku xɔse kple dzideƒo ƒe kpɔɖeŋu ɖedzesi si Abraham ɖo ɖi la dzi. Ne míedea ŋugble le ŋutsu kple nyɔnu nuteƒewɔlawo ƒe kpɔɖeŋuwo ŋu la, esia aʋã mí be míasrɔ̃ woƒe xɔse, eye wòate mí ɖe mía Xɔlɔ̃ Yehowa ŋu geɖe wu.—Hebritɔwo 12:1, 2.\nABRAHAM KPLE MAWU ƑE XƆLƆ̃DZEDZE\nESIME WONƆ UR\nAbraham kple Sara va nya Yehowa eye wosubɔe\nAbraham ɖo to Mawu eye wòʋu le Ur\nESI WOYINA KANAAN\nYehowa gbɔ dzi ɖi ɖo to se Abraham ƒe susu le Sodom ŋu\nESIME WOLE KANAAN\nAbraham ɖo to hetso aʋa na eƒemeŋutsuwo katã\nYehowa kpe ɖe Abraham kple Sara ŋu wodzi ŋutsuvi\nAbraham xɔ Mawu dzi se eye wòlɔ̃ be yeatsɔ Isak asa vɔ\nAbraham tsi ku amegã eye “agbenɔnɔ ɖi kɔ nɛ hafi wòku”\nXƆLƆ̃DZEDZE SI ME YAYRA LE\n15. Nu ka tae míeka ɖe edzi be meve Abraham kpɔ be yewɔ nuteƒe na Yehowa heɖo toe o?\n15 Ðe wòte ɖe Abraham dzi kpɔ be yeɖo to Yehowa? Kura o! Biblia gblɔ be Abraham “tsi nyuie, etsi ku amegã eye agbenɔnɔ ɖi kɔ nɛ hafi wòku.” (1 Mose 25:8) Esi Abraham xɔ ƒe 175 gɔ̃ hã, eƒe dzi dzea eme ne eɖo ŋku ƒe siwo katã wòtsɔ nɔ agbee dzi. Nu ka ta? Elabena le eƒe agbe me katã la, eya kple Yehowa ƒe xɔlɔ̃dzedzea ye nye nu vevitɔ nɛ ɣesiaɣi. Gake esi wogblɔ be Abraham tsi, “ku amegã eye agbenɔnɔ ɖi kɔ nɛ” la, esia mefia be megale mɔ kpɔm be yeava nɔ agbe le etsɔme o.\n16. Nu kawoe ado dzidzɔ na Abraham le Paradiso me?\n16 Biblia gblɔ be Abraham nɔ “du si gɔmeɖoanyi ŋutɔŋutɔwo li na lalam, du si ƒe aɖaŋuwɔla kple tsolae nye Mawu.” (Hebritɔwo 11:10) Abraham nɔ mɔ kpɔm be gbe ɖeka la, yeakpɔ eteƒe du ma, si nye Mawu Fiaɖuƒea, nava ɖu anyigba bliboa dzi. Eye akpɔ eteƒe hã vavã! Kpɔ ale si Abraham akpɔ dzidzɔe ne ele agbe le paradiso me le anyigba dzi eye mɔnukpɔkpɔ su esi be wòayi edzi anɔ tetem ɖe Mawu ŋui ɖa! Dzi adzɔe ŋutɔ ne eva nyae be yeƒe xɔse ƒe kpɔɖeŋua de dzi ƒo na Mawu subɔlawo ƒe akpe geɖe! Eye wòava see le Paradisoa me be, vɔ ma si yesa le Moria Toa dzi la nye kpɔɖeŋu na nane si lolo wu. (Hebritɔwo 11:19) Ava see hã be, veve si yese esime yebe yeawu ye via atsɔ asa vɔe la, kpe ɖe nuteƒewɔla miliɔn geɖewo ŋu be wose veve si Yehowa se esime wòtsɔ Via Yesu Kristo sa vɔ ɖe amegbetɔwo ta la gɔme. (Yohanes 3:16) Abraham ƒe kpɔɖeŋua kpena ɖe mí katã ŋu míekpɔa ŋudzedze ɖe tafevɔsa, si nye lɔlɔ̃ gãtɔ si woɖe fia mí kpɔ, la ŋu geɖe wu!\n17 Mina míaɖoe kplikpaa be míasrɔ̃ Abraham ƒe xɔse. Eye be sidzedze kple nuteƒekpɔkpɔ nasu míawo hã si. Ne míeyi edzi le nu srɔ̃m tso Yehowa ŋu hele to ɖomee la, míava kpɔ ale si wòyraa mí hekpɔa mía ta adze sii. (Xlẽ Hebritɔwo 6:10-12.) Neva eme be Yehowa nanye mía Xɔlɔ̃ tegbee! Le nyati si kplɔ esia ɖo me la, míadzro nuteƒewɔla etɔ̃ bubu siwo hã nye Mawu xɔlɔ̃ veviwo ƒe kpɔɖeŋuwo me.\n^  (memama 3) Woyɔ Abraham kple Sara le gɔmedzedzea be Abram kple Sarai. Gake le nyati sia me la, míazã ŋkɔ si Yehowa tsɔ na wo emegbe.\nBe míazu Mawu xɔlɔ̃wo la, ele be míanya eyama nyuie. Nusɔsrɔ̃ tso eŋu ana míalɔ̃e vevie ahade bubu deto eŋu. Esia aʋã mí be míaka ɖe edzi bliboe ahaɖo to eƒe gbe. Xɔlɔ̃wɔwɔ si le mía kple Yehowa dome ate ŋu anɔ anyi tegbee nenye be míeyi edzi le etum ɖo


Psalmowo 107 - Holy Bible [Ewe Bible 1913] - (Psa 107)\nAmesiwo Yehowa de la, negblɔ alea, amesiwo wòɖe le xaxa me,\neye wòƒo wo nu ƒu tso anyigbawo dzi, tso ɣedzeƒe kple ɣetoɖoƒe, tso anyiehe kple dziehe la!\nWotre mɔ le gbedzi kple gbedadaƒo, afisi mɔ mele o; eye womekpɔ du, si me woanɔ o.\nDɔ kple tsikɔ wu wo, nu te woƒe luʋɔ ŋu le wo me.\nTete wodo ɣli na Yehowa le woƒe hiã me; eɖe wo tso woƒe xaxa me\nhekplɔ wo to mɔtata dzi, ne woayi du, si me woanɔ la me.\nElabena ena luʋɔ tsikɔwuwo ɖi kɔ, eye wòtsɔ nu nyui di ƒo na luʋɔ dɔwuiwo.\nWobɔbɔ nɔ viviti kple blukɔ tsiɖitsiɖi me, eye wobɔ pã wo ɖe hiã kple ga me.\nElabena wosẽ to ɖe Mawu ƒe nyawo ŋu, eye wodo vlo dziƒoʋitɔ la ƒe adaŋudede,\nale be wòtsɔ hiãkame bɔbɔ woƒe dzi ɖe anyi, womu ya, ke xɔnametɔa ɖeke meli ti.\nTete woɖo ɣli na Yehowa le woƒe hiã me, eye wòɖe wo tso woƒe xaxa me.\nEɖe wo tso viviti kple blukɔ tsiɖitsiɖi me, eye wòtso woƒe gawo.\nElabena egbã akɔbligbowo, eye wòfli ga yibɔ gametiwo.\nBometsilawo wonye, amesiwo kpe fu le woƒe dzidadawo kple woƒe vodadawo ta.\nNuɖuɖuwo katã nyɔ ŋu na woƒe luʋɔ, ale be woɖo ku ƒe agbo nu.\nTete wodo ɣli na Yehowa le woƒe hiã me, eye wòɖe wo tso woƒe xaxa me.\nWoawo neda akpe na Yehowa le eƒe amenuveve kple eƒe nukunu, siwo wòwɔ na amegbetɔviwo la ta;\nwoawo nesa akpedavɔ, eye woatsɔ aseyetsotso axlẽ eƒe dɔwɔwɔwo afia!\nWole ʋuwo me zɔ atsiaƒu dzi, eye wotsa asi le tɔ gãwo dzi.\nWokpɔ Yehowa ƒe dɔwɔwɔwo kple eƒe nukunuwo le tɔ gɔme.\nEƒo nu, eye ahomya tso hemli eƒe tsotsoewo.\nWoyi dzi hoo hedze abu me; woƒe luʋɔ lolo gbanaa le xaxa me.\nWole totrom le ya nu, eye wole mumum ahe ahamula ene; eye woƒe nunyawo katã mele ɖeke me o.\nTete wodo ɣli na Yehowa le woƒe hiã me, eye wòɖe wo tso woƒe xaxawo me.\nEna ahom la dze anyi kpoo, eye eƒe tsitsotsoeawo ɖo ho to.\nDzi dzɔ wo be, ɖoɖoe zi le wo nu, eye wòkplɔ wo ɖe ʋutɔkɔ ɖe woƒe didi nu.\nWoada akpe na Yehowa le eƒe amenuveve kple eƒe nukunu, siwo wòwɔ na amegbetɔvlwo la ta;\nwoadoe ɖe dzi le dukɔ la ƒe takpekpe me, eye woakafui le ame tsitsiwo ƒe adaŋu me!\nEwɔ tɔsisiwo wòzu gbegbe kple tsidzɔƒewo wozu kuɖinyigba,\nanyigba wɔnu zu dzeƒee le edzinɔlawo ƒe nu vɔ̃ɖi wɔwɔ ta.\nEtrɔ gbegbe wòzu tsi ta kple kuɖinyigba wòzu tsidzɔƒe.\nEtsɔ dɔwuitɔwo ɖo afima, ne woatso du, si me woanɔ;\nwoaƒã nu ɖe agble me, woade weingblewo, eye woaŋe agble me nukuwo.\nEyra wo, eye wodzi ɖe dzi ŋutɔ, eye meke woƒe lãwo dzi ɖe o.\nWozu ʋee, eye dzɔgbevɔ̃e kple nuxaxa ƒe agba te wo ɖe anyi.\nEtrɔ vlododo kɔ ɖe ame ŋkutɔwo dzi, eye wòna wotra mɔ le gbegbe, afisi mɔa ɖeke mele o.\nKe ekɔ ame dahe ɖe dzi tso hiã me, eye wòwɔ eƒe ƒome abe lãha ene.\nDzime dzɔdzɔe tɔwo kpɔe, eye dzi dzɔ wo, eye vɔ̃ɖiwɔwɔwo katã miã nu.\nAmesi nye nunyala la, nelé ŋku ɖe esia ŋu, eye wòadze si Yehowa ƒe amenuveve!


1 Jean – Togo Chrétien\nYOHANES ƑE AGBALẼ GBÃTƆ\nkpakple nyaɖeɖefia hã. Le ɣemaɣi me la, aʋatsonufiala geɖewo\nnɔ nu siwo mesɔ ɖe kristotɔnyenye nu o la fiam. Esia tae\nYohnaes ŋlɔ eƒe agbalẽ gbãtɔ sia be yeado ŋusẽ kristotɔwo be\nwomagaɖo to aʋatsonufialawo o, ke boŋ woadze sii be Mawue\nnye Kekeli, Agbe kple Lɔlɔ̃ eya ta ele be woanɔ agbe si me\nkekeli le. Eyi edzi be ele be woanɔ agbe si ana agbe mavɔ wo\nto Kristo me la kple lɔlɔ̃ na wo havi nayɔ woƒe agbenɔnɔ me.\nEte gbe ɖe havilɔlɔ̃ dzi ale gbegbe be woda ŋkɔ ɖe edzi be\n“Lɔlɔ̃ ƒe Apostolo.”\nEmenyawo: 1. Kpɔkplɔyiɖeme, 1:1-4\n2. Agbenɔnɔ le kekeli me, 1:5-2:29\n3. Agbenɔnɔ le lɔlɔ̃ me, 3:1-4 :21\n4. Agbenɔnɔ le xɔse vavãtɔ me, 5:1-12\n5. Taƒonyawo, 5:13-21\n1 Nu si li tso xexeame ƒe gɔmedzedze ke, nu si ŋkɔ míese eye míekpɔ. Nu si\nmíekpɔ kɔtee kple míaƒe ŋkuwo, eye míawo ŋutɔ míeka asi eŋu la, eya ƒe nya míele\ngbeƒã ɖem na mi be, eyae nye Agbenya la. 2 Agbe sia do, míekpɔe, míeɖia ɖase le\neŋuti eye míeɖea gbeƒã agbe mavɔ si le Fofoa gbɔ eye wòdze na mí la na mi. 4\nMíele esia ŋlɔm ɖo ɖe mi be miaƒe dzidzɔkpɔkpɔ nade blibo.\nMizɔ le kekeli la me\n5 Azɔ la, esia nye gbedeasi si míese tso egbɔ eye míele gbeƒã ɖemi na mi be,\n“Mawue nye kekeli eye viviti aɖeke mele eme kura o.” 6 Ne míegblɔ be míebɔa ha\nkplii gake míegale viviti me zɔm la, ekema míenye alakpatɔwo eye míele nyateƒe la\ndzi wɔm o. 7 Ke ne míezɔ le kekeli me abe ale si eya hã le, kekeli me ene la ekema\nmíebɔ ha kple mia nɔewo eye Yesu Kristo si nye Via, ƒe ʋu aklɔ míaƒe nu vɔ̃ ɖe\nsia ɖe ɖa le mía ŋuti. 8 Ne míegblɔ be nu vɔ̃ mele mía ŋuti o la, ekema míele\nmía ɖokuiwo blem eye nyateƒea mele mía me o. 9 Gake ne míeʋu míaƒe nu vɔ̃wo me\nla ekema Mawu si nye nuteƒewɔla kple dzɔdzɔetɔ la atsɔ míaƒe nu vɔ̃wo ake mí eye\nwòaklɔ madzɔmadzɔnyenye katã ɖa le mía ŋuti. 10 Ne míele gbɔgblɔm kokoko be\nmíewɔ nu vɔ̃ o la ekema míedo eya amea alakpatɔe eye eƒe nya mexɔ aƒe ɖe mía me\n2 Vinye lɔlɔ̃awo mele esia ŋlɔm ɖo ɖe mi be miagawɔ nu vɔ̃ o. Gake me ame\naɖe wɔ nu vɔ̃ la, Yesu Kristo si nye Kɔkɔetɔ la, li na mí eye aƒo nu aʋli mía ta le\nFofo la gbɔ. 2 Eyae nye avulévɔsa ɖe míaƒe nu vɔ̃wo ta, eye menye míawo ɖeɖe ko\ntɔ tae o, ke boŋ ɖe xexeame blibo la ƒe nu vɔ̃wo hã tae.\nXɔse ƒe dodokpɔwo\n3 Ne míewɔ ɖe eƒe sewo dzi la ekema kakaɖedzi le mía si be míenyae vavã. 4 Ame\nsi agblɔ be “Menyae,” gake mewɔ ɖe aƒe sededewo dzi o la, ame ma nye alakpatɔ\neye nyateƒe mele eme o. 5 Gake ne ame aɖe wɔa eƒe nya dzi la, Mawu ƒe lɔlɔ̃ de\nblibo le eya amea me vavã. Eye aleae míawɔ anya be míele eya amea me: 6 ame si\ngblɔ be yele eya amea me la, nanɔ agbe abe ale si Yesu hã nɔ agbee ene.\n7 Xɔ̃nye lɔlɔ̃awo, nyemele se yeye aɖeke ŋlɔm na mi le agbalẽ sia me o, ke\nboŋ, se xoxo ma si nɔ anyi tso gɔmedzedzea me la koe. Sedede xoxo siae nye\ngbedeasi si miese xoxo. 8 Ke hã la, mele se yeye aɖe ŋlɔm ɖo ɖe mi, si ƒe nyateƒe le\ndzedzem le miawo kple eya amea me xoxo, elabena viviti la le bubum eye kekeli\nvavã la le keklẽm xoxo. 9 Ne ame aɖe agblɔ be yele kekeli la me gake wòléa fu\nnɔvia la, ekema ame sia gale viviti me kokoko. 10 Ame si lɔ̃a nɔvia la, ƒe agbenɔnɔ\nnye kekeli eye naneke mele eƒe agbe me si ana be woakli nu o. 11 Gake ne ame aɖe\nlé fu nɔvia la, ekema ame sia le viviti me eye wòzɔna le viviti me menya afi si wòɖo\ntae o elabena viviti la tsyɔ mo nâ.\n12 Meŋlɔe na mi, vinye lɔlɔ̃awo,\nElabena wotsɔ miaƒe nu vɔ̃wo ke mi\nLe eƒe ŋkɔ la ta.\n13 Meŋlɔe na mi, fofowo,\nElabena mienya eya ame si\nNɔ anyi tso gɔmedzedzea me ke.\nMeŋlɔe na mi, ɖekakpuiwo,\nElabena mieɖu vɔ̃ɖitɔ la dzi\nMeŋlɔe na mi, vinye lɔlɔ̃awo,\nElabena mienya Fofo la.\n14 Meŋlɔe na mi, fofowo,\nNɔ anyi tso gɔmedzedzea me ke\nElabena miesẽ ŋu,\nMawu ƒe nya la le mia me\nEye mieɖu vɔ̃ɖitɔ la dzi.\nMigalɔ̃ xexeame o\n15 Migalɔ̃ xexeame kple nu siwo le eme la o. Ne ame aɖe lɔ̃ xexeame la ekema\nmelɔ̃a Fofo la o. 16 Elabena nu sia nu si le xexeame la metso Fofo la gbɔ o ke boŋ\netso xexeame. Nu siawoe nye, amegbetɔ nu vɔ̃ wɔla ƒe didi vivivowo, eƒe ŋkubiabiã,\nkple amegbetɔ ƒe dada ɖe nu siwo le esi la dzi. 17 Xexeame kple eƒe didiwo nu ava\nyi gake ame si wɔa Mawu ƒe lɔlɔ̃nu la nɔa agbe tegbee.\nNuxɔxlɔ̃ le Kristo ƒe futɔ la ŋuti\n18 Vi lɔlɔ̃awo, míege ɖe gaƒoƒo mamlâatɔ me: eye abe ale si miese xoxo be Kristo ƒe\nfutɔ la gbɔna vava ge ene la, fifi laa la, Kristo ƒe futɔ geɖewo va ɖo xoxo. Esiae na\nbe míenya be gaƒoƒo alo ɣeyiɣi mamlâatɔ ɖo. 19 Wodo go dzo le mía dome, gake le\nnyateƒe me la womenɔ mía dome le woƒe dziwo me o. Nenye mía dometɔ wonye\nvavã la anye ne wotsi anyi, eye womedzo le mía gbɔ o. Woƒe dzodzo fia kɔtee be wo\ndometɔ aɖeke menɔ mía dzi o.\n20 Ke miawo la, Kɔkɔetɔ la ƒe amisisi le mia dzi eye mia dometɔ ɖe sia ɖe\nnya nyateƒe la. 21 Nyemeŋlɔ ɖo ɖe mi esi mienya nyateƒe la ta o, ke boŋ be mienya\nnyateƒe la, elabena alakpa mate ŋu ado tso nyateƒe me o. 22 Ame kae nye aʋatsokala\nla? Ame si gblɔ be menye Yesue nye Mesia alo ɖela la o lae. Ame sia enye Yesu ƒe\nfutɔ la si gbea nu le Fofo la kple Vi la gbɔ. 23 Ame si gbe nu le Vi la gbɔ la, menya\nFofo la hã o; ke ame si xɔ Vi la la, eya amea xɔ Fofo la hã.\n24 Ke miawo la, mikpɔ egbɔ be mielé nu si miese tso gɔmedzedzea me la ɖe\nasi. Ne miewɔ esia la ekema miayi dzi anɔ Vi la kple Fofo la me. 25 Eye nu si ƒe\nŋugbe wòdo na mí la enye agbe mavɔ la.\n26 Mele nu siawo ŋlɔm ɖo ɖe mi tso ame siwo le agbagba dzem be yewoahe\nmi ayi mɔtatra dzii la ŋu. 27 Ke miawo la, amisisi si miexɔ tso egbɔ la, nɔa mia me\neye megahῖa be ame aɖeke nafia nu mi o, elabena eƒe amisisi la fiaa nu mi tso nuwo\nkatã ŋuti eye esi amisisi sia nye nyateƒetɔ eye menye aʋatsotɔ o ta la, minɔ eya amea\nme, abe ale si wòfia mi ene.\n28 Azɔ la vinye lɔlɔ̃awo minɔ agbe le eya amea me elabena kakaɖedzi anɔ\nmía si eye ŋu makpe mí le eŋkume le eƒe vava ŋkekea dzi o. 29 Ne mienyae be enye\ndzɔdzɔetɔ la akema ame sia ame si wɔa nu dzɔdzɔe la nye via.\nAgbenɔnɔ abe Mawu viwo ene\n3 Mikpɔ ale si gbegbe Fofo la lɔ̃a mí ɖa be woayɔ mí be Mawu viwo. Nyateƒe,\nMawu viwoe míenye. Nu si ta xexemetɔwo menya mí o lae nye be womenya eya\namea o. 2 Xɔ̃nye lɔlɔ̃wo, fifia míenye Mawu viwo, ke míenya nu si míava nye\netsɔmegbe la haɖe o. Gake míenya be ne Kristo va la míanɔ abe eya amea ene\nelabena míakpɔe abe ale si wòle tututu ene. 3 Ame siwo katã le mɔkpɔkpɔ me alea la\nwɔa wo ɖokuiwo dzadze abe ale si eya hã le dzadze ene. 4 Ame sia ame si wɔa nu\nvɔ̃ la da sea dzi, le nyateƒe me la, nu vɔ̃ enye sedzimawɔmawɔ. 5 Ke ele nyanya me\nna mi be ɖe wòva be yeatsɔ míaƒe nu vɔ̃wo ayii. Nu vɔ̃ aɖeke mele eya ŋutɔ ƒe agbe\nme o. 6 Ne ame aɖe le agbe le eya amea me la, amea meganɔa nu vɔ̃ wɔwɔ dzi\natraɖii o. Ne ame aɖe ganɔa nu vɔ̃ wɔwɔ dzi edziedzi la, ekema ame sia mekpɔe o\nloo alo nyae o.\nVinye lɔlɔ̃awo, migana ame aɖeke nable mi ne miatra mɔ o. Ame si wɔa nu\nnyui la enye ame dzɔdzɔe abe ale si eya hã le dzɔdzɔe ene. 8 Ame si wɔa nu vɔ̃ la\nnye Abosam ƒe ame elabena Abosam le nu vɔ̃ wɔm tso gɔmedzedzea me ke. Nu si ta\nMawu ƒe Vi la va enye be wòagblẽ abosam ƒe nuwɔwɔwo. 9 Ame si wodzi le Mawu\nme la meganɔa nu vɔ̃ wɔwɔ dzi o, elabena Mawu ƒe kutsetse le eme. Mate ŋu awɔ nu\nvɔ̃ o elabena wodzii tso Mawu me. 10 To esia me míedea vovototo Mawu viwo kple\nabosam viwo dome. Ame si mewɔa nu si le eteƒe o la menye Mawu vi o. Nenema ke\name si melɔ̃a nɔvia o la menye Mawu vi o.\n11 Esia enye gbedeasi si miese tso gɔmedzedzea, bena ele be míalɔ̃ mía\nnɔewo. Miganɔ abe Kain ene o. Le esi wònye abosam ƒe ame ta la, ewu nɔvia. Nu ka\nta wòwu nɔvia? Elabena, eƒe wɔnawo vɔ̃ɖi, ke nɔvia ƒe wɔnawo le dzɔdzɔe. 13\nNɔvinyewo ne xexeame lé fu mi la megawɔ nuku na mi kura o. 14 Míenya be míeto\nku me yi agbe me elabena míelɔ̃a mía nɔewo. Ame si melɔ̃a ame o la, gale ku ƒe\nasime. 15 Ame si ke léa fu nɔvia la nye amewula eye ele nyanya me na mi be agbe\nmavɔ meli na amewula aɖeke o. 16 Ale si Yesu Kristo va ku ɖe mía ta la, ɖe nu si\nlɔlɔ̃ nye la fia mí. Eya ta ele be míawo hã míatsɔ míaƒe agbe aɖo anyi na mía\nnɔviwo. 17 Ne xexemenuwo le ame aɖe si f•u eye wòkpɔ nɔvia aɖe si nye hiãtɔ eye\nmekpɔ nublanui nâ o la ale ke woate ŋu akpɔ Mawu ƒe lɔlɔ̃ le eme? 18 Vinye\nlɔlɔ̃awo migana míalɔ̃ mía nɔewo kple nya alo kple aɖe ɖeɖe ko o, ke boŋ kple\nnuwɔna eye le nyateƒe me. 19 Ekema esia nye ale si míenyana be míenye nyateƒe la\ntɔ, kple ale si míeɖea dzi ɖi le eŋkume. 20 ɣesiaɣi si míaƒe dzitsinya bu fɔ mí\nelabena Mawu lolo wu míaƒe dziwo eye wònya nu sia nu. 21 Nɔvi lɔlɔ̃awo, ne míaƒe\ndziwo mebu fɔ mí o la, dzideƒo le mía si le Mawu ŋkume 22 eye nu sia nu si\nmíabiae la míakpɔe elabena míewɔ eƒe sewo dzi eye míewɔ nu si adzea eŋu. 23 Eƒe\nsedede nye esia bena míaxɔ via Yesu Kristo dzi ase, eye míalɔ̃ mía nɔewo abe ale si\nwòde se na mí ene. 24 Ame siwo wɔa ɖe eƒe sewo dzi la nɔa agbe le eme eye eya hã\nnɔa wo me. Eye aleae míenyana be ele agbe le mía me: Míenyae to Gbɔgbɔ si wòna\nmí la dzi.\nMido gbɔgbɔwo kpɔ\n4 Nɔvi lɔlɔ̃tɔwo, migaxɔ gbɔgbɔ ɖe sia ɖe ko dzi se o, ke boŋ mido gbɔgbɔwo\nkpɔ be wotso Mawu gbɔ hã. Elabena aʋatsonyagblɔɖila geɖewo kaka ɖe xexeame. 2\nAle míatsɔ dze si Mawu ƒe Gbɔgbɔe nye si: Gbɔgbɔ ɖe sia ɖe si ɖe gbeƒã be Yesu\nKristo va le ŋutilã me la, tso Mawu gbɔ. 3 Ke Gbɔgbɔ ɖe sia ɖe si meɖea gbeƒã Yesu\nKristo o la metso Mawu gbɔ o. Esiae nye Kristo ƒe futɔ ƒe gbɔgbɔ si mísese be\negbɔna eye fifia gɔ̃ hã la ele xexeame xoxo. 4 Vinye lɔlɔ̃awo, miawo ya la mienye\nMawu viwo eye mieɖu aʋatsonyagblɔɖila siawo dzi; elabena Gbɔgbɔ si le mia me la\ntri akɔ wu esi le xexeame. 5 Wotso xexeame, eya ta woƒoa nu le xexeame ƒe\nnugɔmesese nu, eye xexeame ɖoa to wo. 6 Míawo ya míetso Mawu gbɔ eye ame sia\name si nya Mawu la, ɖoa to mí; ke ame si metso Mawu gbɔ o la meɖoa to mí o.\nEsiae na míedzea si Nyateƒe Gbɔgbɔ kple aʋatso gbɔgbɔ.\n7 Xɔ̃nye lɔlɔ̃wo, mina míalɔ̃ mía nɔewo elabena Mawu gbɔe lɔlɔ̃ tsona. Ame\nsia ame si lɔ̃a ame la wodzi tso Mawu me eye wònya Mawu. 8 Ame si melɔ̃a ame o\nla, menya Mawu o elabena Mawu nye lɔlɔ̃. 9 Ale si Mawu ɖe eƒe lɔlɔ̃ fia le mía\ndome lae nye; eɖo via ɖeka hɔɔ̃ ɖe xexeame be míanɔ agbe to eya amea me. 10 Esia\nenye lɔlɔ̃ vavã, menye míawoe lɔ̃ Mawu o, ke boŋ le eƒe lɔlɔ̃ na mí ta wòɖo Via ɖa\nabe avulévɔsa le míaƒe nu vɔ̃wo ta ene. 11 Xɔ̃nye lɔlɔ̃tɔwo, le ale si Mawu lɔ̃ mí ta\nla ele be míawo hã míalɔ̃ mía nɔewo. 12 Ame aɖeke mekpɔ Mawu kpɔ o, ke ne\nmíelɔ̃ mía nɔewo la, Mawu ƒe Gbɔgbɔ le mía me eye eƒe lɔlɔ̃ ade blibo le mía me.\n13 Míenyae bena míele agbe le eya amea me eye eya hã le mía me, elabena\netsɔ eƒe Gbɔgbɔ de mía me. 14 Míekpɔe eye míeɖi ɖase be Fofo la ɖo Via ɖa be\nwòanye xexeame ƒe ɖela. 15 Ame sia ame si aɖe gbeƒã be Yesue nye Mawu Vi la\nla, Mawu le eya amea me eye eya hã le Mawu me.\n17 Esi wòwɔ míaƒe lɔlɔ̃ wòde blibo le mía dome ale be dzideƒo nanɔ mía si le\nʋɔnudrɔŋkekea dzi, elabena míaƒe agbenɔnɔ le xexe sia me sɔ kple etɔ. 18 Vɔ̃vɔ\naɖeke menɔa lɔlɔ̃ me o ke boŋ lɔlɔ̃ vavãtɔ nyaa vɔvɔ̃ katã ɖa. Elabena vɔvɔ̃ ku ɖe\ntohehe ŋu. Ame si vɔ̃na la ƒe lɔlɔ̃ mede blibo o.\n19 Míelɔa mía nɔewo elabena Mawu tre mí lɔlɔ̃. 20 Ne ame aɖe ƒo adegbe be,\n“Melɔ̃ Mawu,” ke wòléa fu nɔvia la, enye alakpatɔ elabena ame sia ame si me lɔ̃a\nnɔvia, ame si kpɔm wòle o la, mate ŋu alɔ̃ Mawu ame si mekpɔ o. 21 Mawu ŋutɔ de\nse na mí be, Ame si lɔ̃a Mawu la nelɔ̃ nɔvia hã.\nMawu vi la dzixɔse\n5 Ame sia ame si xɔe se be Yesue nye Kristo la la, wodzii tso Mawu me, eye\name sia ame si lɔ̃a Fofo la la, lɔ̃a Via hã. 2 Esiae nye ale si míenyana be míelɔ̃a\nMawu Viwo; to Mawu lɔ̃lɔ kple eƒe seawo dziwɔwɔ me. 3 Esiae nye lɔlɔ̃ na Mawu;\nbe woawɔ eƒe seawo dzi eye eƒe sewo mesesẽ o. 4 Elabena ame si wodzi le Mawu\nme la, ɖu xexeame dzi. Míaƒe xɔsee nye nu si ɖu xexeame dzi. 5 Ame kae nye ame\nsi ɖu xexeame dzi? Ame si xɔe se be Yesue nye Mawu Vi, la koe.\n6 Yesu Kristo enye ame si va to tsi kple ʋu me. Meva to tsi me ɖeɖe ko o, ke\nboŋ to tsi kple ʋu me. Eye Gbɔgbɔ lae le ɖase ɖim le nu sia ŋu elabena Gbɔgbɔ lae\nnye nyateƒe la.\n7 Ame etɔ̃a le ɖase ɖim, 8 woawoe nye Gbɔgbɔ la, Tsi la kple ʋu la, eye wo\nkatã ƒe ɖaseɖiɖi le ɖeka. 9 Míexɔa amegbetɔwo ƒe ɖaseɖiɖiwo, ke Mawu ƒe ɖase si\nwòɖi le Via ŋu la de ŋgɔ saã wu esiawo. 10 Eya ta ame sia ame si xɔa Mawu Vi la\ndzi sena la, ɖia ɖase le eƒe dzime. Eye ame si mexɔa Mawu dzi se o la ewɔ Mawu\naʋatsokalae elabena mexɔ ɖase si Mawu ɖi le Via ŋu la dzi se o. 11 Nya lae nye si\nbe Mawu na agbemavɔ mí eye agbemavɔ sia le Via me. 12 Ame si si Vi la le la agbe\nle esi; eye ame si si Mawu Vi la mele o la agbe mele esi o.\n13 Mele nu siawo ŋlɔm ɖo ɖe mi ame siwo xɔ Mawu Vi la ƒe ŋkɔ dzi se la ale be\nmianya be agbemavɔ le mia si. 14 Kakaɖedzi sia le mía si le tete ɖe Mawu ŋu me be,\nne míebia nu si sɔ ɖe eƒe lɔlɔ̃nu dzi la eɖoa to mí. 15 Eye ne míenyae be eɖoa to mi\nle, nu sia nu si míebia me la, míenyae be míaƒe asi su nu si míebiae la dzi.\n16 Ne ame aɖe kpɔ be ye nɔvi wɔ nu vɔ̃ si ƒe fetu menye ku o la, nedo gbe ɖa\nale be Mawu naxɔe ɖe agbe. Esia ku ɖe ame siwo ƒe nu vɔ̃ mehea ku vanâ o la ŋuti.\nNu vɔ̃ aɖe li si hea ame yina ku me, menye nu vɔ̃ sia tɔgbe ƒe nya gblɔm mele o. 17\nNu gbegblẽ wɔwɔ ɖe sia ɖe ƒomevi nye nu vɔ̃, gake nu vɔ̃ aɖewo li siwo mehea ame\nyina ku mee o.\n18 Minyae kɔtee bena, ne wodzi ame aɖe tso Mawu me la, meganɔa nu vɔ̃\nwɔwɔ dzi atraɖii o, Mawu Vi la ŋutɔ kpɔa eta be wònɔna dedie eye Vɔ̃ɖitɔ la metea\nŋu kaa asi eŋu o. 19 Míenyae be Mawuviwoe míenye eye be xexeame blibo la le\nvɔ̃ɖitɔ la ƒe ŋusẽ te. 20 Míenyae hã bena Mawu Vi la va eye wòna nugɔmesese mí\nale be míanye eya ame si nye nyateƒea. Míele nyateƒea si nye Via Yesu Kristo la me.\nEyae nye nyateƒe Mawu kple agbemavɔ la.\n21 Vinye lɔlɔ̃awo, miɖe mia ɖokuiwo ɖa le legbawo gbɔ.\n← 2 Jean


Aleke Dzilawo Ate Ŋu Afia Nu Wo Viwo Tso Gbɔdɔnyawo Ŋu? | Biblia Me Biabiawo\nGBE BUBU Afrikaans Albanian Amerika Tokunɔgbe Amharic Arabic Arabic (Lebanon) Argentina Tokunɔgbe Armenian Assamese Azerbaijani Azerbaijani (Cyrillic) Bashkir Bislama Brazil Tokunɔgbe Bulgarian Catalan Cebuano Chavacano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chinagbe (Wu Shanghai) Chinese (Sichuanese) Chitonga Chitumbuka Croatian Czech Danish Dutch Ecuador Tokunɔgbe Estonian Eŋlisi Eʋegbe Faroese Fijian Finnish Fon Franse Georgian German Greek Haitian Creole Hebrew Hiligaynon Hungarian Iban Icelandic Igbo Iloko Indonesian Italian Japanese Kabuverdianu Kachin Kikuyu Kiluba Kinyarwanda Kirghiz Kiribati Korea Tokunɔgbe Korean Kyangonde Lingala Lithuanian Luganda Luxembourgian Malagasy Malay Malayalam Maltese Mexico Tokunɔgbe Mongolian Moore Myanmar Ndau Norwegian Nyungwe Nzema Oromo Ossetian Pangasinan Papiamento (Aruba) Papiamento (Curaçao) Persian Philippines Tokunɔgbe Polish Portuguese Portuguese (Portugal) Quechua (Bolivia) Quichua (Imbabura) Rarotongan Romanian Russia Tokunɔgbe Russian Réunion Creole Samoan Sepedi Serbian Serbian (Roman) Sesotho (Lesotho) Setswana Shona Sidama Sinhala Slovak Slovenian Solomon Islands Pidgin Spain Tokunɔgbe Spanish Sunda Swahili Swedish Tagalog Tamil Tatar Telugu Tetun Dili Thai Tigrinya Tsonga Turkish Turkmen Ukrainian Urdu Venezuela Tokunɔgbe Vietnamese Wichi Xhosa Yoruba Zulu\nAme ka ƒe dɔe wònye be wòafia nu ɖeviwo tso gbɔdɔnyawo ŋu? Biblia gblɔ be dzilawo ƒe dɔe, eye aɖaŋuɖoɖo siwo gbɔna ɖe vi na dzila geɖewo:\nMegakpe ŋu na wò o. Biblia ƒo nu tso gbɔdɔnyawo kple míaƒe vidzinuwo ŋu tẽe. Gakpe ɖe eŋu la, Mawu gblɔ na Israel-dukɔa be woafia nu “ɖeviwo” ku ɖe nu siawo ŋu. (5 Mose 31:12; 3 Mose 15:2, 16-19) Àte ŋu azã nya siwo dze to atsɔ afia nu viwòa tso gbɔdɔnyawo ŋu evɔ manye nya siwo ana wòabu vidzinuwo be wonye ŋukpenanuwo o.\nNɔ efiam vivivi. Le esi nàfia nu gbogbo aɖewo viwòa tso gbɔdɔnyawo ŋu gbe ɖeka ko ne ele sɔhɛme ɖom la, nɔ nu fiamee vivivi tso eŋu le ale si wòate ŋu ase egɔmee nu.—1 Korintotɔwo 13:11.\nFia agbe nyui nɔnɔe. Wotea ŋu fiaa nanewo ɖeviwo tso gbɔdɔnyawo ŋu le suku. Ke hã, Biblia de dzi ƒo na dzilawo be woafia nu wo viwo ku ɖe gbɔdɔnyawo ŋu, menye tso vidzinuwo ŋu ɖeɖe ko o. Ele be woafia nɔnɔme nyuitɔ kple susu nyuitɔ si dze be wòanɔ wo si ku ɖe gbɔdɔnyawo ŋu la wo.—Lododowo 5:1-23.\nLé to ɖe viwò ƒe nyawo ŋu. Mègado dziku alo atsi klokloklo abu fɔ viwòa ne ele nya biam wò tso gbɔdɔnyawo ŋu o. Ke boŋ ‘ɖe abla le nusese me, eye nànɔ blewu le nuƒoƒo me.”—Yakobo 1:19..\nAle si nàwɔ akpɔ viwò ta tso ɖevigbɔdɔlawo si me\nFia viwòa nu si wòawɔ ne ɖevigbɔdɔla aɖe di be yeade asi eŋu\nSrɔ̃ nu tso wo ŋu. Srɔ̃ nu tso ale si ɖevigbɔdɔlawo wɔa nui la ŋu—Lododowo 18:15; kpɔ agbalẽ si nye Questions Young People Ask—Answers That Work, Babla 1 ƒe ta 32 (Les jeunes s’interrogent — Réponses pratiques, Babla 1 ƒe ta 32).\nWò ŋku nenɔ viwòa ŋu. Hafi nàda viwòa ɖe ame aɖe gbɔ la, ehiã be wòanye ame si ŋu kakaɖedzi le, eye mègaɖe mɔ viwòa nazu ‘vi si womekpla o.’—Lododowo 29:15.\nFia nu siwo me masɔ le be wòaɖo to ame tsitsiwo o lae. Ele be woafia ɖeviwo be woabu wo dzilawo. (Kolosetɔwo 3:20) Gake ne èfia viwòa be ele be wòaɖo to ame tsitsiwo le nu sia nu me la, ke èle edem afɔku me, amewo ate ŋu agblẽe. Dzila Kristotɔwo ate ŋu agblɔ na wo viwo be, “Ne ame aɖe gblɔ na wò be nàwɔ nane si Yehowa de se be míagawɔ o la, gbe.”—Dɔwɔwɔwo 5:29.\nFia mɔnu bɔbɔe aɖewo siwo dzi wòato akpɔ eɖokui ta lae. Fia viwòa nu si wòawɔ ne ame aɖe di be yeade asi eŋu ne mèle aƒe me o. Ne èhe eƒe susu yi nu siwo ate ŋu adzɔ dometɔ aɖe dzi eye nèwɔ ale si tututu wòle be wòawɔ nui wòkpɔ la, dzi aɖo eƒo wòagblɔ na ɖevigbɔdɔla ɖe sia ɖe be, “Dzudzɔ! Ne mèdzudzɔ oa, magblɔe na papa kple dada!” ahasi le teƒea kaba. Ate ŋu ahiã be nànɔ ‘eku ɖe to me’ nɛ edziedzi, elabe ɖeviwo tea ŋu ŋlɔa nu be kaba.—5 Mose 6:7.\nƉoe Ɖe Amewo Ɖoe Ɖe Amewo Aleke Dzilawo Ate Ŋu Afia Nu Wo Viwo Tso Gbɔdɔnyawo Ŋu?


1 Fiawo 2 - Holy Bible [Ewe Bible 1913] - (1Fi 2)\n1 Fiawo 2\nEsi Dawid ƒe kuɣi le aƒe tum la, ede se na via Salomo gblɔ bena:\nMele demagbɔnugbe yim, eyata sẽ ŋu, eye wɔ ŋutsu.\nLé ŋku ɖe Yehowa, wò Mawu, ƒe nudidiwo ŋu, eye nazɔ eƒe mɔwo dzi, ne nalé eƒe ɖoɖowo, sewo, kɔnuwo kple ɖaseɖiɖiwo me ɖe asi, abe alesi woŋlɔe ɖe Mose ƒe se la me ene, ne nusiwo katã nawɔ kple afisiafi, si nayi la, nadze edzi na wò;\nne Yehowa ƒe nya, si wògblɔ ɖe ŋunye la, nava me be: Ne viwòŋutsuwo lé ŋku ɖe woƒe mɔwo ŋu, eye wozɔ anukwaretɔe le ŋkunye me kple woƒe dzi blibo kple luʋɔ blibo la, ekema wò amesiwo anɔ Israel-fiazikpuia dzi la, nu matso akpɔ o.\nEnya nusi Yoab, Zeruya vi la wɔm, nusi wòwɔ Israel ƒe aʋafia eveawo Abner, Ner vi, kple Amasa, Yeter vi la, amesiwo wowu, eye wòbia hlɔ̃ ɖe ʋu, si wokɔ ɖe anyi le aʋa me la nu le ŋutifafaɣi, eye wòna aʋaʋu ƒo eƒe alidziblanu, si le eƒe ali, kple afɔkpa, si le eƒe afɔ.\nWɔ ɖe wò nunya la nu, be eƒe ta ɣi magayi tsie le ŋutifafa me o.\nKe ve Gileadtɔ Barsilai ƒe viŋutsuwo nu, eye woanɔ wò kplɔ̃ ŋu amewo dome, elabena alea wowɔ nam, esime mesi le nɔviwò Absalom nu.\nKpɔ ɖa, Benyamintɔ Simei tso Baxurim le gbɔwò; eyae ɖi gbɔm vevie le gbesigbe meyina ɖe Maxanayim, ke eva kpem le Yordan nu, eye mefa Yehowa nɛ gblɔ bena: Nyemawu wò kple yi o.\nEyata megagbe tohehe ne o, elabena ame nyanu nènye, eye ànya nusi nawɔe, be eƒe ta ɣi nayi tsie kple ʋu.\nEye Dawid mlɔ fofoawo gbɔ, eye woɖii ɖe Dawid ƒe du la me.\nƔeyiɣi, siwo Dawid ɖu fia ɖe Israel dzi la, le ƒe blane; eɖu fia ƒe adre le Xebron, eye wòɖu fia ƒe blaetɔ̃ vɔ etɔ le Yerusalem.\nEye Salomo bɔbɔ nɔ fofoa Dawid ƒe fiazikpui la dzi, eye eƒe fiaɖuƒe la li ke ŋutɔ.\nEye Adoniya. Xagit vi la, yi Salomo dada Bat-Seba gbɔ. Ebiae bena: Ŋutifafa me nèva lea? Eɖo ŋu bena: Ŋutifafa mee!\nEye wògblɔ bena: Nyaa ɖe le asinye, be magblɔ na wò. Eɖo ŋu be: Ƒo nu!\nEye wògblɔ be: Wò ŋutɔ ènyae be, fiaɖuƒe la nye tɔnye, eye Israel blibo la ƒe ŋku le ŋunye, be nyee le fia nye ge; ke fiaɖuƒe la trɔ yi ɖe nɔvinye si, elabena Yehowae ɖoe nɛ.\nAzɔ mabia nu ɖeka tso asiwò, eye megatem o. Eɖo ŋu nɛ bena: Ƒo nu!\nEye wògblɔ bena: Taflatse, ƒo nu kple fia Salomo, elabena magbe wò gbe o, ne wòatsɔ Sunami-nyɔnu Abisag nam maɖe.\nBat-Seba ɖo ŋu be: Enyo, maɖaƒo nu kple fia la ɖe tawo.\nEye Bat-Seba va fia Salomo gbɔ, be yeaƒo nu kplii le Adoniya ta; tete fia la tsi tre yi ɖakpee, eye wòbɔbɔ ɖe eŋku me; ebɔbɔ nɔ eƒe fiazikpui la dzi, eye wòna nunɔdzi fia la dada wòbɔbɔ nɔ eƒe nuɖusi me.\nEye wògblɔ bena: Mabia nu via ɖe tso asiwò, eye megatem o. Fia la ɖo ŋu nɛ bena: Danye bia, elabena nyemele tewò ge o.\nEye wògblɔ bena: Woatsɔ Abisag, Sunami-nyɔnu, na nɔviwò Adoniya, ne wòaɖe.\nTete fia Salomo ɖo ŋu gblɔ na dadaa bena: Nukaŋuti nele Abisag, Sunami-nyɔnu la, ko biam na Adoniya? Bia fiaɖuƒe la hã na eya kple nunɔla Abyatar kpakple Yoab, Zeruya vi la, elabena tonye wonye.\nEye fia Salomo ta Yehowa bena: Mawu nafiam agadiam ɖe dzi, ne menye Adoniya ɖe wògblɔ nya sia ɖe eƒe agbe ŋuti o ti!\nEyata meta Yehowa ƒe agbe, amesi li kem, eye wona mebɔbɔ no fofonye Dawid ƒo fiazikpui dzi, eye wòtso aƒe nam, abe alesi wògblɔ ene la be: Adoniya aku egbea!\nEye fia Salomo dɔ Benaya, Yehoyada vi ɖa woɖada nui ƒu anyi woku.\nEye ha la gblɔ na nunɔla Abyatar bena: Yi wò agble le Anatot, elabena edze ku Ke nyemele wuwo ge egbe sia o, elabena wòe tso Aƒetɔ Yehowa ƒe aɖaka la nɔ fofonye Dawid ŋgɔ, eye nèkpe tu dzẽa fu yia, si fofonye kpe.\nAle Salomo nyã Abyatar, be maganye Yehowa ƒe nunɔla azɔ o, ne Yehowa ƒe nya, si wògblɔ ɖe Eli ƒe aƒe ŋu le Silo la, nava me.\nEye nya la ɖi Yoab se, elabena Yoab ku ɖe Adoniya ŋu, ke meku ɖe Absalom ŋu o; tete Yoab si yi Yehowa ƒe agbadɔ la me ɖalé vɔsamlekpui la ƒe dzowo.\nEye wova gblɔ na Ha Salomo bena, Yoab si yi Yehowa ƒe agbadɔ la me, eye kpɔ ɖa, ele vɔsamlekpui la xa. Tete Salomo do Benaya, Yehoyada vi la ɖa bena: Yi ɖada nui ƒu anyi!\nEye Benaya yi Yehowa ƒe agbadɔ la me hegblɔ nɛ bena: Ale fia la gblɔ esi: Do go! Eɖo ŋu bena: Gbeɖe, ke boŋ afisia maku ɖo. Tete Benaya he gbe la vɛ na fia la gblɔ bena: Ale Yoab gblɔ, eye ale wòɖo ŋu nam enye si.\nFia la gblɔ nɛ bena: Wo abe alesi wògblɔ ene; da nui ƒu anyi, eye natsɔe aɖi, ne naɖe ʋu maɖifɔ, si Yoab kɔ ɖe anyi la ɖa le mía kple fofonye ƒe aƒe la ŋu.\nYehowa agbugbɔ eƒe nu ava eƒe ta dzi, elabena eda nu ŋutsu eve, siwo nye ame dzɔdzɔewo, eye wonyo wui, amesiwo nye Israel ƒe aʋafia Abner, Ner vi, kple Yuda ƒe aʋafia Amasa, Yeter vi, eye wowu wo kple yi fofonye Dawid ƒe manyamanyae.\nEye woƒe ʋu agbugbɔ ava Yoab kple eƒe dzidzimeviwo ƒe ta dzi tegbee; ke ŋutifafa atso Yehowa gbɔ ava Dawid kple eƒe dzidzimeviwo kple eƒe aƒe kpakple eƒe fiazikpui la dzi tegbee.\nTete Benaya, Yehoyada vi la, yi ɖada nui ƒu anyi hewui, eye wòɖu ɖe eƒe xɔ me le gbedzi.\nEye fia la tso Benaya, Yehoyada vi, ɖo aʋakɔ la nu ɖe eteƒe; eye fia la tsɔ nunɔla Zadok ɖo Abyatar teƒe.\nEye fia la do ame ɖo da, be woayɔ Simei vɛ, eye wògblɔ nɛ bena: Tu xɔ na ɖokuiwò ɖe Yerusalem nanɔ afima, ke megado tso afima yi afi alo afime o.\nGbesigbe nado atso Kidron-toʋua la nyae be, àku; wò ʋu ava wò ta dzi\nSimei ɖo ŋu na fia la bena: Enyo, alesi nye aƒetɔ fia la gblɔ la, nenema eƒe ɖɔla awɔ. Eye Simei nɔ Yerusalem eteƒe didi\nKe eva me le ƒe elɔ̃ megbe bena, dɔlaŋutsu eve si le Simei gbɔ yi Gat-fia Axis, Maaxa vi gbɔ. Eye wova gblɔ na Simei bena: Kpɔ ɖa, wò dɔlawo le Gat.\nTete Simei tso, bia akpa na eƒe tedzi, eye wòyi Axis gbɔ le Gat, be yeadi yeƒe dɔlawo. Eye Simei yi ɖakplɔ eƒe dɔlawo tso Gat gbɔe.\nEye wova gblɔ na Salomo bena: Simei dzo tso Yerusalem yi Gat, eye wògatrɔ gbɔ.\nTete fia la dɔ woɖayɔ Simei ve, eye wògblɔ nɛ bena: Ɖe nyemena wota Yehowa na wò, eye mexlɔ̃ nu wò gblɔ bena, gbesigbe nado ayi afi alo afime la, nyae be, àku, eye nèɖo ŋu nam be, enyo yesee oa?\nNukaŋuti mèwɔ Yehowa ƒe atam kple se, si mede na wò la dzi oa?\nEye fia la gblɔ na Simei be: Wò ŋutɔ ènya vɔ, siwo katã nèwɔ ɖe fofonye Dawid ŋu, eye wò dzi nyae. Yehowa agbugbɔ wò vɔ̃ɖivɔ̃ɖi la ava wò ta dzi.\nKe woayra Salomo va, eye Dawid ƒe fiazikpui la ali ke le Yehowa ŋku me tegbee.\nTete fia la de se na Benaya, Yehoyada vi la, wòɖada nui ƒu anyi woku.\n1 Fiawo 2:1\n1 Fiawo 2:2\n1 Fiawo 2:3\n1 Fiawo 2:4\n1 Fiawo 2:5\n1 Fiawo 2:6\n1 Fiawo 2:7\n1 Fiawo 2:8\n1 Fiawo 2:9\n1 Fiawo 2:10\n1 Fiawo 2:11\n1 Fiawo 2:12\n1 Fiawo 2:13\n1 Fiawo 2:14\n1 Fiawo 2:15\n1 Fiawo 2:16\n1 Fiawo 2:17\n1 Fiawo 2:18\n1 Fiawo 2:19\n1 Fiawo 2:20\n1 Fiawo 2:21\n1 Fiawo 2:22\n1 Fiawo 2:23\n1 Fiawo 2:24\n1 Fiawo 2:25\n1 Fiawo 2:26\n1 Fiawo 2:27\n1 Fiawo 2:28\n1 Fiawo 2:29\n1 Fiawo 2:30\n1 Fiawo 2:31\n1 Fiawo 2:32\n1 Fiawo 2:33\n1 Fiawo 2:34\n1 Fiawo 2:35\n1 Fiawo 2:36\n1 Fiawo 2:37\n1 Fiawo 2:38\n1 Fiawo 2:39\n1 Fiawo 2:40\n1 Fiawo 2:41\n1 Fiawo 2:42\n1 Fiawo 2:43\n1 Fiawo 2:44\n1 Fiawo 2:45\n1 Fiawo 2:46


Yeremia 35 - Holy Bible [Ewe Bible 1913] - (Yer 35)\nYehowa ƒe gbe, si va na Yeremya le Yuda-fia Yoyakim, Yosiya vi ŋɔli la, enye si:\nYi Rexab viwo ƒe me, ƒo nu kpli wo, eye nakplɔ wo ayi Yehowa ƒe me xɔwo dometɔ ɖeka me, eye nana wein wo woano.\nTete meɖakplɔ Xabazinya vi Yeremya ƒe vi Yaasanya kple nɔviawo kple viawo katã kpakple Rexab viwo ƒe aƒe blibo la\nyi Yehowa ƒe me ɖe Mawu ƒe ame Yigdalya vi Xanan viwo ƒe xa, si xe ɖe amegãwo ƒe xɔ ŋu le kpuinudzɔla Salum ƒe vi Maaseya ƒe xɔ ƒe dzigbe gome la me.\nEye metsɔ weingo, si yɔ taŋ, kple kpluwo ɖo Rexab viwo ƒe aƒe la kɔme gblɔ na wo bena: Mino wein!\nKe woɖo ŋu bena: Miele wein no ge o, elabena mía fofo Yonadab, Rexab vi, de se na mi bena: Mia kple mia viwo migano wein gbeɖe o;\nmigatu xɔ o, migaƒã nuku o, eye migade weingble alo ɖe nanye mia to o; ke boŋ minɔ agbadɔwo me le miaƒe agbe me ŋkekewo katã me, ne mianɔ agbe eteƒe nadidi le anyigba, si dzi míenye amedzro le la dzi.\nMieɖo to mia fofo Yonadab, Rexab vi ƒe gbe le nusiwo katã ŋu wòde se na mí le me, ale be mía kple mía srɔ̃wo, mía ŋutsuviwo kple mía nyɔnuviwo míeno wein le miaƒe agbe me ŋkekewo katã me o;\nmíetu xɔwo, be míanɔ wo me o, eye weingblewo, agblewo kple nukuwo mele mia si o;\nke boŋ míele agbadɔwo me, mieɖo to, eye míewɔ nusiwo katã ŋu mía fofo Yonadab de se na mí le la.\nKe esi Babel-fia Nebukadnezar ho va anyigba dzi la, miegblɔ bena: Mina míayi Yerusalem le Kaldeatɔwo ƒe aʋakɔ kple Aramtɔwo ƒe aʋakɔ ta; ale mieva le Yerusalem.\nAle Yehowa Zebaot, Israel ƒe Mawu la, gblɔ esi. Yi ɖagblɔ na Yuda-ŋutsuwo kple Yerusalemtɔwo bena: Yehowa be: Ɖe miagbe toɖoɖo tohehe kple nye nyawo sesea?\nWowɔ Yonadab, Rexab vi ƒe se, si wòde na viawo be, womegano wein o la dzi, eye womenoe o vaseɖe egbe, elabena woɖo to wo fofo ƒe sedede. Nye la meƒo nu kpli mi ɖaa atraɖi, gake miegbe toɖoɖom.\nMeɖo nye dɔla nyagblɔɖilawo katã ɖe mi ɖaa atraɖii gblɔ bena: Mia dome amesiame netrɔ tso eƒe mɔ vɔwo dzi, miɖɔ miaƒe nuwɔnawo ɖo, eye migadze mawu tutɔwo yome, ne miasubɔ wo o; ekema mianɔ anyigba, si metsɔ na mia kple mia fofowo la dzi; ke mieƒu to anyi o, eye miegbe toɖoɖom.\nRexab vi Yonadab ƒe viwo wɔ wo fofo ƒe se, si wòɖe na wo la dzi, ke dukɔ sia meɖo tom o!\nEyata ale Yehowa, Mawu Zebaot, Israel ƒe Mawu la, gblɔ esi; Kpɔ ɖa, mahe dzɔgbevɔ̃e, siwo katã megblɔ ɖe Yuda kple Yerusalemtɔwo katã ŋu la, ava wo dzi, elabena meƒo nu kpli wo, ke womesee o, meyɔ wo, ke womete o.\nEye Yeremya gblɔ na Rexab viwo ƒe aƒe la bena: Ale Yehowa Zebaot, Israel ƒe Mawu la, gblɔ esi: Esi mieɖo to mia fofo Yonadab ƒe se la, mielé eƒe seawo katã me ɖe asi, eye miewɔ, abe alesi wòɖe se na mi ene la,\neyata ale Yehowa Zebaot, Israel ƒe Mawu la, gblɔ esi: Rexab vi Yonadab ƒe amesi atsi tre ɖe ŋkunye me la, mave akpɔ o.


Ðe Wòle Be Kristotɔwo Nanye Hiãtɔwoa?\nNyɔ! | January 8, 2003\nGBE BUBU Albanian Amharic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hiligaynon Hungarian Igbo Indonesian Italian Japanese Korean Latvian Lithuanian Malagasy Norwegian Papiamento (Curaçao) Polish Portuguese Romanian Russian Samoan Sepedi Setswana Shona Slovak Slovenian Spanish Swahili Swedish Turkish Ukrainian Vietnamese\nGBEÐEKA Yesu gblɔ na ɖekakpui kesinɔtɔ aɖe si nye dziɖula be ele nɛ be wòadzra eƒe nunɔamesiwo katã eye wòatsɔ wo ana ame dahewo. Nuŋlɔɖia gblɔ be ŋutsua lé blanui le nya si Yesu gblɔ nɛ la ta eye wòdzo kple nuxaxa, “elabena nu geɖewo le esi.” Emegbe Yesu gblɔ na eƒe nusrɔ̃lawo be: “Aleke gbegbe wòsẽ na amesiwo si kesinɔnuwo le la, bena woayi ɖe mawufiaɖuƒe la mee!” Yesu gagblɔ be: “Ele bɔbɔe na kposɔ be, wòato abi ƒe vò me wu alesi kesinɔtɔ nayi ɖe dziƒofiaɖuƒe la mee.”—Marko 10:21-23; Mateo 19:24.\nNukae Yesu ƒe nya mawo fia? Ðe womate ŋu awɔ ŋutilãmekesinɔnuwo kple tadedeagu vavã ŋudɔ ɖekae oa? Ðe wòle be Kristotɔwo nase le wo ɖokui me be yewoɖi fɔ ne ga le wo sia? Ðe Mawu di tso wo si be woanɔ agbe si wotea nu ame ɖokuia?\nMawu Xɔa “Ameƒomeviwo Katã”\nMawu mebia tso Israel-viwo si le blema be woanɔ agbe le koɖoɖo me o. Bu nusia ŋu kpɔ: Esi woxɔ anyigba si woma na wo vɔ megbe la, wode agble eye wowɔ dɔ bubuwo be woate ŋu akpɔ woa ŋutɔwo kple woƒe ƒomea me tɔ kplikplikpliwo ƒe nuhiahiãwo gbɔ. Nusiwo nye ganyawo, yame ƒe nɔnɔme, lãmesẽmenɔnɔ, alo aɖaŋudɔ aɖe nyanya ate ŋu akpɔ ŋusẽ ɖe woƒe agbagbadzedzewo dzi. Mose ƒe Sea fia Israel-viwo be woakpɔ nublanui na amesi dzi ganyawo mede o eye wozu ahedalawo. (Mose III, 25:35-40) Gake ame aɖewo nye kesinɔtɔwo. Woƒo nu tso Boas si nye ŋutsu xɔsetɔ kple nuteƒewɔla, si va zu Yesu Kristo tɔgbui ŋu be enye amesi si “alɔme le ŋutɔ.”—Rut 2:1.\nAlea tututu nɔnɔmeawo nɔ le Yesu ƒe agbenɔɣi hã. Esi Yesu nɔ nu ƒom na ɖekakpui kesinɔtɔ si míeyɔ va yi la, menye ɖe wònɔ nuteteameɖokuigbenɔnɔ ƒe dzi dem ƒo o. Ke boŋ nu vevi aɖe fiam wònɔ. Le amegbetɔwo ƒe nukpɔsusu nu la, adze nusesẽ be kesinɔtɔwo nabɔbɔ wo ɖokui ahaxɔ ɖoɖo si Mawu wɔ ɖe ɖeɖekpɔkpɔ ŋu. Ke hã, Yesu gblɔ be: “Amegbetɔwo gbɔ la womate ŋu awɔ esia o; ke Mawu gbɔ la woate ŋu awɔ nusianu.”—Mateo 19:26.\n“Ameƒomeviwo katãe” nɔ Kristo-hamea me le ƒe alafa gbãtɔa me. (Timoteo I, 2:4, NW) Amesiawo dometɔ aɖewo nye kesinɔtɔwo, bubuwo ƒe ganyawo de wo dzi si na wonɔ agbe le dziɖeɖi me, eye wo dometɔ geɖe nye hiãtɔwo. Kesinɔnu anya nɔ wo dometɔ aɖewo si hafi wova zu Kristotɔwo. Le ame bubuwo gome la, nɔnɔme deamedziwo kple nyametsotso nyuiwo wɔwɔ le dɔwɔnyawo gome anya na wokpɔ kesinɔnuwo emegbe.\nNenema ke egbea la, amesiwo ƒe ganyawo le vovovoe le Kristotɔwo ƒe nɔviwo ƒe habɔbɔa me. Wo katã wodoa vevie be woawɔ ɖe Biblia ƒe mɔfiafia si ku ɖe ganyawo ŋu dzi, esi ŋutilãmenudidi vivivo ate ŋu agblẽ nu le amesiame ŋu ta. Nusi Yesu fia ku ɖe ɖekakpui kesinɔtɔ si nye dziɖula ma ŋu nana Kristotɔ ɖesiaɖe nɔa ŋudzɔ ɖe ŋusẽkpɔɖeamedzi gbegblẽ si ga kple nunɔamesiwo ate ŋu akpɔ ɖe ame dzi la ŋu.—Marko 4:19.\nNuxlɔ̃ame na Kesinɔtɔwo\nTogbɔ be Biblia metsi tre ɖe kesinɔnu ƒe amesinɔnɔ ŋu o hã la, etsi tre ɖe galɔlɔ̃ ya ŋu. Biblia ŋlɔla Paulo gblɔ be: “Nuvɔ̃wo katã ƒe ke enye galɔlɔ̃.” Egblɔ be ame aɖewo ŋe aɖaba ƒu gbɔgbɔmenuwo dzi le esi wonɔ didim be woazu kesinɔtɔwo ta, eye “wotra mɔ tso xɔse la gbɔ, eye wotsɔ nuxaxa geɖe ŋɔ wo ɖokui flofloflo.”—Timoteo I, 6:10.\nEnyo be míade dzesii be, Paulo ɖo aɖaŋu na kesinɔtɔwo tẽ. Egblɔ be: “De se na xexe sia me kesinɔtɔwo bena, woagado wo ɖokui ɖe dzi glodzo o, eye womagatsɔ woƒe mɔkpɔkpɔ aɖo kesinɔnuwo ƒe dediemanɔmanɔ dzi o; ke boŋ ɖe Mawu gbagbe, si tsɔ nuwo katã na mí fũ be, míawɔ wo ŋuti dɔ la dzi.” (Timoteo I, 6:17) Eme kɔ ƒã be afɔku le eme be kesinɔtɔwo ate ŋu ava do wo ɖokui ɖe dzi eye woase le wo ɖokui me be yewo nyo wu ame bubuwo. Azɔ hã woate ŋu asusui be kesinɔnuwo ate ŋu ahe dedienɔnɔ vavãtɔ vɛ—si nye nusi Mawu ɖeɖe dzaa ko ate ŋu ana bliboe.\nKristotɔ siwo si kesinɔnuwo bɔ ɖo ate ŋu aƒo asa na afɔku siawo ne wonye “kesinɔtɔwo le nu nyui wɔwɔ me.” Dɔ siawo dometɔ aɖewoe nye alesi “woalɔ̃ nunana ame, woalɔ̃ hadede,” si nye kpekpeɖeŋu nana amesiwo hiã tu faa. (Timoteo I, 6:18) Kristotɔwo—woɖanye kesinɔtɔwo alo hiãtɔwo o—ate ŋu azã woƒe nunɔamesiwo atsɔ akaka Mawu ƒe Fiaɖuƒe ŋuti nyanyui, si nye Kristotɔ vavãwo ƒe dɔ vevitɔ egbea. Dɔmenyo ƒe gbɔgbɔ sia nana woɖea ŋutilãmenuwo ƒe amesinɔnɔ ƒe nɔnɔme nyui fiana eye ame ƒe nu nyoa Yehowa Mawu kpakple Yesu Kristo, siwo lɔ̃a amesiwo lɔ̃a nunana faa ŋu.—Mateo 24:14; Luka 16:9; Korintotɔwo II, 9:7.\nNusiwo Le Vevie Wu\nEme kɔ ƒã be womebia tso Kristotɔwo si be woanye hiãtɔwo o. Eye mele be ‘woaɖoe be yewoazu kesinɔtɔwo godoo’ hã o. (Timoteo I, 6:9) Ke boŋ wowɔa dɔ sesĩe be woakpɔ woƒe agbemenuhiahiãwo gbɔ. Nɔnɔme vovovo si me wole kple alesi ganyawo le le wo gbɔ ana be woƒe agbagbadzedze me tsonuwo nato vovo.—Nyagblɔla 11:6.\nAleke kee woƒe ganyawo ɖale o, Kristotɔwo dzena agbagba be ‘yewoati nusiwo le vevie wu la yome.’ (Filipitɔwo 1:10) To gbɔgbɔmenuwo tsɔtsɔ ɖo nɔƒe gbãtɔ me la, “[woƒoa] kesinɔnuwo nu ƒu na wo ɖokui, si anye gɔmeɖoanyi nyui hena ɣeyiɣi si gbɔna, bene woƒe asi nasu agbe vavã la dzi.”—Timoteo I, 6:19.\nƉoe Ɖe Amewo Ɖoe Ɖe Amewo Ðe Wòle Be Kristotɔwo Nanye Hiãtɔwoa?\ng03 1/8 axa 26-27\nNya La—Alesi Wòdze Egɔmee\nƲɔnudrɔ̃ƒe Kɔkɔtɔ Lɔ̃ Be Yeakpɔ Nyaa Gbɔ\nAfɔɖeɖe Gbãtɔ—Nya La Hehe Le Ʋɔnudrɔ̃ƒe Kɔkɔtɔ\nƲɔnudrɔ̃ƒe Kɔkɔtɔ Da Asi Ðe Nuƒoƒo Ƒe Ablɔɖe Dzi\nNa Wò Fufɔfɔ Nanɔ Dedie Wu\nAleke Mawɔ Anɔ Te Ðe Hatiwo ƒe Nyaƒoɖeamenu Nui?\nWoɖem Tso Fuléle Si Xɔ Aƒe Ðe Menye La Me\nHɔ̃ Ƒe Ŋkuwo\nƲuwo, Blema Kple Egbegbe Tɔwo\nXɔse ƒe Dodokpɔ le Slovakia\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo MAGAZINEWO January 8, 2003\nƉoe Ɖe Amewo Ɖoe Ɖe Amewo MAGAZINEWO January 8, 2003\nMAGAZINEWO January 8, 2003


Yesu Da Dɔ Na Ame Aɖe Le Sabat Dzi | Biblia Me Nusɔsrɔ̃wo Na Ðeviwo\nFarisitɔwo lé fu Yesu eya ta wonɔ mɔnu dim le eŋu ne yewoalée. Wogblɔ be mele be wòada dɔ na dɔnɔwo le Sabat la dzi o. Le Sabat aɖe dzi la, Yesu kpɔ ŋkuagbãtɔ aɖe wònɔ nu biam le mɔ to. Yesu gblɔ na eƒe nusrɔ̃lawo be: ‘Mikpɔ ale si Mawu ƒe ŋusẽ ana mada dɔ na ŋutsu siae ɖa.’ Yesu ɖe ta ɖe anyigba tsɔ nya anyi, eye wòtsɔe sisi ɖe ŋutsua ƒe ŋkuwo dzi. Yesu gblɔ nɛ be: ‘Yi nàklɔ ŋkume le Siloam-ta la me.’ Ŋutsua wɔe nenema, eye wòkpɔ nu zi gbãtɔ le eƒe agbe me.\nEwɔ nuku na ameawo. Wobia be: ‘Menye ŋutsu siae nɔa nu biam oa, alo amee ɖi amea?’ Ŋutsua ɖo eŋu be: ‘Nyee nye ame si wodzi ŋkuagbãtɔe!’ Ameawo biae be: ‘Ke aleke wɔ nèle nu kpɔm fifia?’ Esi wògblɔ nu si dzɔ la na wo la, wokplɔe yi Farisitɔwo gbɔ.\nŊutsua gblɔ na Farisitɔawo be: ‘Yesu sisi anyi ɖe nye ŋkuwo dzi eye wògblɔ nam be mayi ava klɔe. Mewɔe, eye fifia mele nu kpɔm.’ Farisitɔawo gblɔ be: ‘Ne Yesu da dɔ le Sabat dzi la, ke eƒe ŋusẽa metso Mawu gbɔ o.’ Gake ame bubuwo gblɔ be: ‘Ne menye Mawu gbɔe eƒe ŋusẽa tso o la, mate ŋu ada dɔa kura o.’\nFarisitɔwo yɔ ŋutsua dzilawo eye wobia wo be: ‘Mienya ale si wòdzɔe be mia via le nu kpɔma?’ Edzilawo nɔ vɔvɔ̃m elabena Farisitɔwo gblɔ be ame sia ame si axɔ Yesu dzi se la, woanyae le ƒuƒoƒea. Eya ta wogblɔ be: ‘Míenya o. Mibia eya ŋutɔ.’ Farisitɔwo gabia nya geɖe ŋutsua va se ɖe esime wògblɔ be: ‘Megblɔ nu sia nu si menya la na mi. Nu ka tae miegale biabiam?’ Farisitɔawo do dziku eye wonyae do goe.\nYesu yi va di ŋutsua, esi wòkpɔe la, ebiae be: ‘Èxɔ Mesia la dzi sea?’ Ŋutsua ɖo eŋu be: ‘Ne menya ame si wònye la, maxɔ edzi ase.’ Yesu gblɔ be: ‘Nyee nye Mesia la.’ Ðe esia meɖee fia be Yesu nyo dɔme na ŋutsua oa? Menye ɖeko wòda dɔ nɛ o, ke boŋ ekpe ɖe eŋu wòxɔ eyama dzi se hã.\n“Mieda ƒu, elabena mienya Ŋɔŋlɔawo loo alo Mawu ƒe ŋusẽ la o.”—Mateo 22:29\nNyabiasewo: Aleke Yesu kpe ɖe ŋkuagbãtɔ aɖe ŋui? Nu ka tae Farisitɔwo lé fu Yesu?\nYesu Da Gbe Le Ŋutsu Si Wodzi Ŋkuagbãtɔ La Ŋu\nNusrɔ̃lawo bia nya tso nu si tae wodzi ŋutsu aɖe ŋkuagbãtɔe la ŋu. Nu vɔ̃e wòwɔa? Ðe edzilawo wɔ nu vɔ̃a? Esi Yesu da gbe le eŋu la, mama ɖo amewo dome.\nŊutsu si nye ŋkuagbãtɔ tsã la ƒe nya si me susu le la ve dɔme na Farisitɔwo. Ŋutsua dzilawo vɔ̃ be Farisitɔwo anyae le ƒuƒoƒea, eye wonyae hã vavã.\n‘Mawu Ðo Yesu Wòzu Aƒetɔ Kple Kristo Vavã’ (Akpa II)


“Nyemexɔe Se O!”—Ne Wò Ame Vevi Aɖe Ku, Ale Si Mɔkpɔkpɔ Ate Ŋu Asu Asiwò\nŊUTSU aɖe si le New York (United States, Amerika) gblɔ be: “Vinyeŋutsu Jonathan yina ɖe exɔlɔ̃wo srã ge kpɔ le teƒe si didi tso mía gbɔ kilometa ʋee aɖewo ko. Srɔ̃nye Valentina melɔ̃ ɖe eƒe yiyia dzi nɛ o. Etsia dzi ɖe ʋuwo ƒe agbɔsɔsɔ ŋu ɣesiaɣi. Gake dɔwɔwɔ le elektrɔnikmɔ̃wo ŋu dzɔa dzi na ɖevia, eye exɔlɔ̃awo ɖo dɔwɔƒe, afisi wòate ŋu asrɔ̃ nu geɖe tso wo ŋuti dɔwɔwɔ ŋu le. Menɔ aƒeme le Ɣetoɖoƒe Manhattan, New York. Srɔ̃nye zɔ mɔ yi eƒe ƒometɔwo srã ge kpɔ le Puerto Rico. Mesusu be, ‘Jonathan le gbɔgbɔ ge fifia.’ Kasia ame aɖe ƒo aƒea ƒe agbonuga. ‘Anye eya kokokoe.’ Gake menye eyae o. Kpovitɔwo kple atikewɔla siwo tso afisi afɔku aɖe dzɔ le ye. Kpovitɔ ɖeka biam se be: ‘Ènya amesi ƒe ʋukugbalẽvie nye siaa?’ Meɖo eŋu be, ‘Ẽ, vinye Jonathan tɔe.’ Wogblɔ be, ‘Míetsɔ du vɔ̃ aɖe vɛ na wò. Afɔku aɖe dzɔ, eye . . . viwòa, . . . viwòa tsi eme.’ Nusi megblɔ ɖe tame koe nye be ‘Nyemexɔe se o!’ Nudzɔdzɔ tsodzikaƒoname ma de abi lãme na mí si togbɔ be exɔ ƒe geɖe fifia hã la, mefa na mí vɔ kpɔ o.”\n‘Míetsɔ du vɔ̃ aɖe vɛ na wò. Afɔku aɖe dzɔ, eye . . . viwòa, . . . viwòa tsi eme.’\nVifofo aɖe si le Barcelona (Spania) ŋlɔ be: “Míenye ƒome kpɔdzidzɔ aɖe le Spania le ƒe 1960 ƒe ƒeawo me. Srɔ̃nye María kpakple David, Paquito, kple Isabel, mía vi etɔ̃awo, siwo ƒe ƒewo nye 13, 11, kple 9 nɔ anyi.\n“Gbeɖeka le March 1963 me la, Paquito tso suku gbɔ be ta le ye ɖum sesĩe ŋutɔ. Míenya nusi tututue na ta la nɔ eɖum sesĩe nenema o—gake menɔ anyi eteƒe didi boo aɖeke o. Le gaƒoƒo etɔ̃ megbe ko la, emia nu. Ʋu ɖuɖu ɖe eƒe ahɔhɔ̃ me si na eƒe agbe nu tso kpata.\n“Ewu ƒe 30 fifia esi Paquito ku. Gake alesi eƒe kua nye vevesese helĩhelĩ na míi la mefa na mí kpɔ o. Naneke meli si dzilawo awɔ si ne wo vi ku la, womasee le wo ɖokui me be yewo ŋutɔ yewoƒe akpa vevi aɖee bu o—aleke ke eteƒe gadidii alo vi bubu nenie le wo si o.”\nNudzɔdzɔ eve sia siwo me vi ku na dzilawo le la fia alesi gbegbe ne ame ƒe vi ku wònyea vevesese gã si menya ŋlɔna be o. Nya siwo ɖɔkta aɖe gblɔ nye nyateƒe tututu esi wòŋlɔ be: “Vi ƒe kuku na ame wɔa nublanui eye wòtena ɖe ame dzi wu ame tsitsi tɔ elabena ɖevie nye ame susɔea si ŋu woabu ku ɖo le ƒomea me. . . . Ne ɖevi ku la, nu nyui siwo wole mɔ kpɔm na tso egbɔ le etsɔ me, ƒomedodo [viŋutsu, lɔ̃xoyɔvi, tɔgbui kple mama yɔviwo] kple nuteƒekpɔkpɔ . . . siwo mesu ame si haɖe o la bɔa ame.” Eye ne nyɔnu aɖe ƒe fu gblẽ la, eya hã sena le eɖokui me be nu vevi aɖe bu na ye nenema ke.\nNyɔnu aɖe si srɔ̃ ku ɖe nu me be: “Srɔ̃nye, Russell, nye asrafoɖɔkta ƒe kpeɖeŋutɔ le aʋagbedzi le Pacific nutome le Xexemeʋa II me. Ekpɔ aʋawɔwɔ dziŋɔwo teƒe eye wòtsi agbe le wo me. Egbɔ va United States eye wònɔ agbe si me tomefafa le wu. Emegbe eva zu Mawu ƒe Nya la fiala. Esi wòxɔ wu ƒe 60 vie la, eva nɔ dzesi siwo fia be exɔ dzidɔ la kpɔm. Edze agbagba be yeado vevie nu le yeƒe agbenɔnɔ me. Ke gbeɖeka le July 1988 me la, eƒe dzidɔa nyrã nɛ sesĩe eye wòku. Eƒe kua nye vevesese si wu gbɔgblɔ nam. Nyemete ŋu do hedenyuie nɛ teti hã o. Menye srɔ̃ koe wònye nam o. Eyae nye xɔ̃nye vevitɔ. Míenɔ agbe ɖekae ƒe 40 sɔŋ. Fifia ewɔ abe ɖe mele akogo tsi ge vevie ene.”\nEsiawo nye nublanuinya akpe nane siwo dzɔna ɖe ƒomewo dzi le xexeame godoo gbesiagbe la dometɔ ʋee aɖewo ko. Abe alesi ame akpa gãtɔ siwo le nu xam agblɔe na wò ene la, ne viwò, srɔ̃wòŋutsu, srɔ̃wònyɔnu, dziwòla, alo xɔ̃wò ku la, enɔna abe alesi Kristotɔ agbalẽŋlɔla Paulo yɔe ene be enye “futɔ mamletɔ.” Zi geɖe la, alesi wowɔa nui ne wose nya dziŋɔ siae nye be woagbe be medzɔ o eye woagblɔ be, “Menye nyateƒee o! Nyemexɔe se o.” Wogaɖea nɔnɔme bubuwo hã fiana, abe alesi míava kpɔe ene.—Korintotɔwo I, 15:25, 26.\nGake hafi míadzro nuxaxa ƒe seselelãmewo me la, mina míaɖo nya vevi aɖewo ŋu gbɔ. Ne ame ku la, ɖe wòfia be nusianu vɔ nɛa? Ðe mɔkpɔkpɔ aɖe li be míagate ŋu ava kpɔ míaƒe lɔlɔ̃tɔwo akea?\nMɔkpɔkpɔ si Ŋu Kakaɖedzi Le la Li\nBiblia-ŋlɔla Paulo gblɔ be mɔkpɔkpɔ li be woavo tso “futɔ mamletɔ” ma si nye ku si me. Eŋlɔ be: “Futɔ mamletɔ si woaɖe ɖa kura la enye ku.” (Korintotɔwo I, 15:26, The New English Bible) Nukatae Paulo te ŋu ka ɖe edzi alea? Elabena Yesu Kristo, amesi wofɔ tso ame kukuwo dome ye fia nui. (Dɔwɔwɔwo 9:3-19) Eyata hãe Paulo te ŋu ŋlɔe be: “Elabena esi wònye ame [Adam] mee ku la to va ŋuti la, ame kukuwo ƒe tsitretsitsi la hã to ame [Yesu Kristo] ke me va. Elabena alesi amewo katã ku le Adam me la, nenema ke woagbɔ agbe wo katã hã le Kristo me.”—Korintotɔwo I, 15:21, 22.\nYesu xa nu ŋutɔ esi wòdo go Nain-hosi la kple viaŋutsu si ku. Biblia ƒe nuŋlɔɖia gblɔ na mí be: “Esi [Yesu] gogo [Nain] du la ƒe agbo nu la, kpɔ ɖa, wotsɔ ame kuku aɖe, si nye tenuvi na dadaa, si nye ahosi la, le go domi, eye duametɔ geɖewo kpe ɖe eŋuti. Eye esi Aƒetɔ la kpɔ ahosi la la, eƒe dɔme trɔ ɖe eŋuti, eye wògblɔ nɛ bena: Megafa avi o! Eye esi wòte va la, ede asi aɖaka la ŋuti; eye etsɔlawo tɔ ɖe tsitre. Eye wògblɔ bena: Ðekakpui, mele egblɔm na wò bena: Tsi tre! Eye ame kuku la fɔ bɔbɔ nɔ anyi, eye wòde asi nuƒoƒo me, eye wòtsɔe na dadaa. Eye vɔvɔ̃ lé wo katã, eye wokafu Mawu gblɔ bena: Nyagblɔɖila gã aɖe tsi tre le mía dome, eye Mawu kpɔ eƒe dukɔ la ɖa.” Kpɔ alesi wòwɔ nublanui na Yesu, ale be wòfɔ ahosia ƒe vi ɖe tsitree ɖa! Kpɔ nusi esia fia na etsɔ si gbɔna la ɖa le susu me!—Luka 7:12-16.\nYesu wɔ nusi womaŋlɔ be akpɔ o esi wòfɔ ame kuku ɖe tsitre le eteƒekpɔlawo ƒe ŋkume le afima. Esia nye tsitretsitsi si ŋu nya wògblɔ ɖi do ŋgɔ na nudzɔdzɔ sia, si nye alesi woagbɔ agbe amewo le “dziƒo yeye” la ƒe dziɖuɖu te, la ƒe kpeɖodzi. Yesu gblɔ ɣemaɣi be: “Esia megawɔ mo yaa na mi o; elabena gaƒoƒo gbɔna, le esi me amesiwo katã le [ŋkuɖodziyɔdowo] me la, woase eƒe gbe; eye amesiwo wɔ nu nyuiwo la, woado go.”—Nyaɖeɖefia 21:1, 3, 4; Yohanes 5:28, 29; Petro II, 3:13.\nAme bubu siwo hã kpɔ ame kukuwo ƒe tsitretsitsi teƒe kpɔe nye Petro, kple ame 12 la dometɔ bubu aɖe siwo nɔ Yesu ŋu le eƒe mɔzɔzɔwo me. Wosee ŋutɔŋutɔ esime Yesu si wofɔ ɖe tsitre ƒo nu na wo le Galilea-ƒuta. Nuŋlɔɖia gblɔ na mí be: “Yesu gblɔ na wo bena: Miva ɖu nu. Ke nusrɔ̃lawo dometɔ aɖeke medo dzi biae bena: Ameka nènye mahã o, elabena wonyae xoxo bena, Aƒetɔ lae. Yesu va, eye wòtsɔ abolo la na wo kple lã la hã nenema ke. Esiae enye zi etɔ̃lia, si Yesu ɖe eɖokui fia nusrɔ̃lawo le eƒe tsitretsitsi tso ame kukuwo dome megbe.”—Yohanes 21:12-14.\nEyata Petro te ŋu tsɔ kakaɖedzi blibo ŋlɔe be: “Woakafu Mawu, mía Aƒetɔ Yesu Kristo Fofo, amesi gbugbɔ mí gadzi le eƒe nublanuikpɔkpɔ geɖe la nu hena mɔkpɔkpɔ gbagbe to Yesu Kristo ƒe tsitretsitsi tso ame kukuwo dome la me.”—Petro I, 1:3.\nApostolo Paulo ɖee fia be mɔkpɔkpɔ si ŋu kakaɖedzi le le ye si esi wògblɔ be: “Mexɔ nusiwo katã woŋlɔ ɖe se la kple nyagblɔɖilawo me la dzi se, eye mɔkpɔkpɔ, si le asinye na Mawu la, le woa ŋutɔwo hã si bena, tsitretsitsi li na ame dzɔdzɔewo kple ame madzɔmadzɔwo siaa.”—Dɔwɔwɔwo 24:14, 15.\nEyata ame miliɔn geɖe ate ŋu atsɔ kakaɖedzi akpɔ mɔe be yewoagakpɔ yewoƒe lɔlɔ̃tɔ siwo ku la woagava nɔ agbe le anyigba dzi ake gake le nɔnɔme siwo to vovo sãa me. Nɔnɔme kawoe anɔ anyi ɣemaɣi? Míadzro mɔkpɔkpɔ si tso Biblia me si li na míaƒe lɔlɔ̃tɔ siwo ku la me le agbalẽ sia ƒe akpa mamlea si ƒe tanyae nye “Ame Kukuwo ƒe Mɔkpɔkpɔ si Ŋu Kakaɖedzi Le” me.\nGake gbã la, na míadzro nyabiabia siwo ava susu me na wò ne èle nu xam le wò lɔlɔ̃tɔ aɖe ƒe ku ta la me: Ðe wòsɔ be maxa nu alea? Aleke mawɔ anyi nanya nɔ nam le nye nuxaxa la me? Nukae ame bubuwo ate ŋu awɔ atsɔ kpe ɖe ŋunye be mado dzi le eme? Aleke mawɔ akpe ɖe ame bubu siwo le nu xam la ŋu? Eye vevietɔ, Nukae Biblia gblɔ le mɔkpɔkpɔ si ŋu kakaɖedzi le na ame kukuwo la ŋu? Ðe magakpɔ nye lɔlɔ̃tɔ siwo ku la akea? Eye afikae makpɔ wo le?\nAleke amewo wɔa nu le dzɔdzɔme nui ne woƒe lɔlɔ̃tɔ aɖe ku?\nNukae Yesu wɔ na ahosi aɖe le Nain?\nŊugbe kae Yesu do ku ɖe ame kukuwo ŋu?\nNukatae Petro kple Paulo te ŋu ka ɖe edzi be tsitretsitsi li?\nNyabiabia kawoe wòle be míakpɔ ŋuɖoɖo na?\nƉoe Ɖe Amewo Ɖoe Ɖe Amewo “Nyemexɔe Se O!”